text:
Hvat siga tit nú, Aksel og Rigmor?
Pensjónsnýskipanin sum er send til hoyringar inniheldur nógv av tí, sum Akesl V. Johannesen og Rigmor Dam ávaraðu ímóti fyri fýra árum síðani.
Landsstýrið hevur, saman við Sjálvstýrinum sent eitt uppskot um eina nýggja pensjónsskipan til hoyringar. Eg havi enn ikki sæð lógaruppskotini, men út frá tí sum er sagt um málið, er ikki sørt, at tankarnir leita fýra ár aftur í tíðina.
Í desember 2013 skrivaðu Aksel V. Johannesen og Rigmor Dam ein longri kronik í Sosialinum, har greitt varð frá muninum ímillum tað sum táverandi samgonga ynskti á pensjónsøkinum og tað sum Javnaðarflokkurin ynskti. Greinin var býtt í tveir partar, har annar parturin hevði yvirskiftina: ”Samgongan: Hvør sætir sær!” og hin parturin hevði yvirskriftina: ”Okkara boð: Felagsskapur fram um sjálvsøkni!”
Hvaðani tey høvdu upplýsingarnar um, hvat samgongan ynskti, er ikki gott at vita, tí tá var framvegis eingin semja gjørd á pensjónsøkinum, men tað er løgið at síggja, hvussu nógv uppskotið sum tey nú hava sent til hoyringar líkist tí, sum tey tá ávaraðu ímóti.
Ávaraðu ímóti persónligari uppsparing
Hvør munurin var á kósini hjá samgonguni og henni hjá Javnaðarflokkinum fingu lesararnir at vita longu í fyrsta setningi í greinini. Hann ljóðaði soleiðis: ”Nú allir løntakarar skulu tvingast at rinda 15 prosent til egna eftirløn, brýtur samgongan bæði meginregluna um samhaldsfasta fólkapensjón og sosialu kontraktina, sum eyðkenna norðurlendsku vælferðarsamfeløgini.”
Seinni í greinini stóð: ”Samgongan krevur, at øll rinda 15 prosent av lønini til egnu persónligu pensjón. Fyrsta prosentið komandi ár, síðan eitt prosent árliga, til øll eru komin á mál í 2028. Hetta nívir sjálvsagt meinast hjá lágløntum, sum ikki hava megnað at spara nakað upp higartil. Tá partarnir á arbeiðsmarknaðinum fara til samráðingarborðið, er tískil vandi fyri, at feløgini hjá tíma- og lágløntum mugu leggja alt upp á pensjónina fleiri ár fram í tíðina. Hetta merkir, at stættarmunurin og ójavnin í samfelagnum økist.”
Spurningar til Aksel og Rigmor
Eg fari at spyrja Aksel og Rigmor hesar spurningarnar:
Er tað ikki so, at tit nú ætla, at øll skulu rinda 12 prosent av lønini til egna persónliga pensjón?
Halda tit framvegis, at hetta fer at níva meinast hjá lágløntum, sum ikki hava megnað at spart nakað upp higartil?
Tá partarnir á arbeiðsmarknaðinum fara til samráðingarborðið, er tá ikki vandi fyri, at feløgini hjá tíma- og lágløntum mugu leggja alt upp á pensjónina fleiri ár fram í tíðina?
Verður eitt úrslit av hesum ikki, at stættarmunurin og ójavnin í samfelagnum økist?
Dýr og fløkt at umsita
Aksel og Rigmor ávaraðu eisini um, at nýggja pensjónsskipanin hjá undanfarnu samgongu fór at verða dýr og fløkt at umsita. Tey skrivaðu: ”Nýggja pensjónsskipanin verður umsitingarliga fløkt og kostnaðarmikil. Hvør borgari skal hava sína egnu pensjónskonto (polisu), sum skal umsitast. Eisini verður umsiting av, at í mesta lagi 15 prosent kann vera kapitlapensjón, 45 porsent lívrenta og 40 prosent ratupensjón.”
Og eg spyrji: Halda tit framvegis, at tað slagið av pensjónsskipan, sum nú er send til hoyringar, er fløkt og kostnaðarmikið at umsita?
Er ætlanin at hvør borgari skal hava sína egnu pensjónskonto (polisu), sum skal umsitast?
Verður øll uppsparingin útgoldin sum lívrenta, ella verður ein partur kapitalpensjón og ein partur ratupensjón – og hvat merkir tað fyri umsitingina?
Avtaka fólkapensjónina
Viðvíkjandi spurninginum um at mótrokna persónligu eftirlønina í fólkapensjónini vóru Aksel og Rigmor eisini rættiliga avgjørd. Tey skrivaðu: ” Persónliga eftirlønin og onnur inntøka verður mótroknað í fólkapensjónini – og av grundupphæddini. - Umframt, at hetta krevur umsiting, merkir tað, at samgongan, sum fyrsta landið í norurlondum, avtekur fólkapensjónina, sum vit kenna hana í dag.”
Og eg spyrji: Út frá omanfyristandandi, eru tit so ikki, sum fyrsta land í norðurlondum, við at avtaka fólkapensjónina, sum vit kenna hana í dag?
Stendur ikki í pensjónsuppskotinum, at grundupphæddin er tað fyrsta sum minkar, tá aðrar inntøkur vaksa?
Stakkalahjálp
Aksel og Rigmor skrivaðu, at táverandi samgonga ætlaði, at bert tey sum ikki høvdu fulla lívsinntøku, fóru at fáa fulla pensjón frá tí almenna. Harvið bleiv samhaldsfasti aðaltankin um, at øll skulu fáa fólkapensjón ónasæð inntøku, at verða sleptur, og ”eyðmýkjandi olmussutankin, ella stakkalahjálpin,” fór at verða sett í verk aftur í Føroyum.
Og eg spyrji: Hvør fer eftir nýggja uppskotinum at fáa fulla pensjón frá tí almenna?
Er samhaldsfasti aðaltankin sleptur?
Verður olmussutankin (ella stakkalahjálpin) sett í verk aftur í Føroyum?
Milliardir av landinum
Ein annar trupulleiki, sum Aksel og Rigmor hildu seg síggja við tí, at fólk skuldu spara upp til egna eftirløn var, at nógvir pengar fóru av landinum. Tey skrivaðu:
”Tað er óheppið fyri føroyskan búskap, at 15 prosent av øllum lønum, ella 1,1 mia. árliga, verður send beint av landinum umvegis eftirlønarfeløgini. Meðan útlendsk eftirlønarfeløg brúka eftirlønaruppsparingarnar til stórar íløgur í lokala búskapin og útbyggingar av samfeløgunum, har tey hoyra heima, senda føroysk eftirlønarfeløg nærum allan kapital av landinum.”
Um 15 prosent svara til 1,1 mia., so svara 12 prosent til knappar 900 mió. Og eg spyrji: Hvat ætla samgongan og Sjálvstýri at gera, fyri at hasar 900 milliónirnar, sum føroyskir lønmóttakarar verða tvingaðir at spara upp, ikki verða send av landinum?
Hava snara 180 stig
Eg havi sum sagt ikki lisið uppskotini, sum nú eru send til hoyringar, so hetta sum eg her havi skrivað byggir á tað, sum landsstýrið og Sjálvstýri hava fráboðað, og á eina fýra ára gamla kronik hjá Aksel og Rigmor, har tey við sera sterkum vendingum ávaraðu ímóti nógvum av tí, sum tey nú ætla sær at seta í verk.
Helgi Abrahamsen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Ein sólskinssøga á vetri
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


c: text/html

text:
Kunningarblað við ársenda 2017 frá Kvívíkar kommunu
Dan Klein --- 30.12.2017 - 09:15
Vit loyva okkum hervið at senda tykkum kunningarblað vð ársenda 2017 frá Kvívíkar kommunu.
Í blaðnum er ein gjøgnumgongd av tí, sum sitandi kommunan hevur framt í hesum árinum, eins og nakrar av ætlanunum, bygdarráðið hevur stungið út í kortið fyri 2018.
Millum annað ætlar kommunan at gagnnýta møguleikarnar í teimum báðum stóru áunum í bygdini til framleiðslu av grønari orku til teir størru bygningarnar í Kvívík; dagstovnin, skúlan og svimjihylin.
Lesið um hetta og annað áhugavert í kunningarblaðnum, sum er viðheft
Gleðilig jól og gott nýggjár!
Vinarliga
Kvívíkar kommuna
Kvívíkar kommuna 2017 (1).pdf

robotstxt: allowed

filter: keep


text:
Tónleikabólkurin Hudson Taylor, ið skal spæla á G! festivalinum fríggjadagin, hevur boða frá, at Gabrielle Aplin kemur við teimum.
Gabrielle Aplin var sera vælumtókt á ársins Glastonbury festivali í juni og byrjar at gera nógv um seg úti í heiminum. Hon kemur við bólkinum Hudson Taylor, vegna forfall.
- Vit koma við einari broyttari manning á G! Festivalin. Harry var óheppin og breyt sær beinið í einum óhappi, sum hevur við sær at hann ikki fær flogið til Føroya. Vit hava tí tosað við tónleikavinirnar og teirra millum er tann suverena Gabrielle Aplin, sum kemur við okkum til eina heilt serliga framsørslu - bara á G! Festivalinum, skrivar Alfie úr Hudson Taylor til G! Festivalin.
Hudson Taylor og Gabrielle Aplin spæla á sandinum í Syðrugøtu fríggjadagin klokkan 17.40


text:
U.S.A.
Obama vitjar Billy Graham
Herfyri var Barack Obama, forseti og vitjaði Billy Graham
Vitjanin kom í lag, stutt eftir at sonur Billy Graham, Franklin, kom í satt ódnarveður í amerikanskum miðlum, tí hann hevði úttalað seg heldur neiliga um muslimar.
Billy Graham er 91 ára gamal og nakað veikur til likams, men hann fylgir framvegis við gongdini, hóast tað er sonurin, Franklin, ið stendur á odda fyri, og førir víðari felagsskapin Billy Graham Evangelistic Association, BGEA, sum gamli Graham stovnaði í 1950.
Obama hevði eina drúgva samrøðu við aldrandi evangelistin, og teir bóðu saman. Franklin Graham var til staðar. Eisini Michelle Obama var við á vitjanini.
Billy Graham hevur verið andaligur ráðgevi hjá tólv ymiskum forsetum í U.S.A., heilt frá Harry Truman í fimmtiárunum, men Obama er fyrsti forseti, ið hevur verið á vitjan í heimi hansara.
Vitjanin er umstrídd, tí konservativ kristin í USA eru illa nøgd við at Billy Graham vil hitta Obama, meðan muslimar hinvegin dáma lítið, at Obama velur at vitja Graham.
Kelda: Fleiri ymiskir amerikanskir miðlar
© Edmund Joensen - NETAVÍSIN


text:
Í vikuni kunngjørdi Magni Arge veljrakanning um Stjórnarskipanina. Hon vísti, at Føroyingar vilja ráða í Føroyum.
Veljarakanningin, sum Tjóðveldi á Fólkatingið hevur latið gjørt, vísti at Føroyingar vilja hava evsta sjálvsavgerðarrætt í Føroyum. Stríðið um stjórnarskipanina hevur verið drúgt, og ein av høðvustrupuleikunum hevur júst verið, hvørt føroyingar skulu staðfesta sjálvsavgerðarrættin ella um valdið framvegis skal liggja á Danatingi.
Eitt føroyskt samleikaskjal
– Eg havi brúkt nógva tíð uppá stjórnarskipanina síðani eg kom á fólkating, og eg havi brúkt øll høvi at vísa á stjórnarskipanina – bæði av talarastólinum og í øðrum samanhangum, sigur Magni Arge.
Tað eru kanska nógv, sum hava undrast á, hvat ein føroysk grundlóg ella stjórnarskipan skal geva føroyingum. Hví er neyðugt við einari stjórnarskipan, tá føroyingar kortini eru í ríkisfelagsskapi?
– Hetta er ein spurningur um at styrkja samleikan og savningarmegina í samfelagnum hjá okkum, sigur Magni Arge, ið greiðir frá at stjórnarskipanin sum so onki hevur við loysing at gera. Hann heldur hinvegin at stjórnarskipanin hevur praktiskan týdning, tí tað er týdningarmikið at fáa gjørt nakrar reglur fyri, hvussu valdið er skipað í Føroyum, og staðfesta hvørji rættindi og høvrjar skyldur vit hava.
-Tá skattgjaldarin í Føroyum rindar stórt sæð allan rakstur av samfelagnum, og tá næstan allar lógir, ið eru galdandi í Føroyum, verða gjørdar í Føroyum, tá er tað týdningarmikið at fáa staðfest hvørjar kontraktirnar eru ímillum veljarin og tey sum fáa litið upp í hendur at umsita valdið í Føroyum, sigur Magni Arge.
Føroyingar høvdu farið á val
Eitt av úrslitinum, ið Magni Arge heldur vera týdningarmest við kanningini er, at hon vísti at 89 prosent av føroyingum ætla sær at taka lut í fólkaatkvøðuni. Tað er ofta høg valluttøka í Føroyum, men ikki í øllum førum.
– Seinast tað var fólkaatkvøða um donsku grundlógina í Føroyum greiddu einans sjeyð prosent atkvøðu á valinum. Tað sigur nakað um legitimitetin hjá donsku grundlógini í Føroyum, sigur Magni Arge.
– Um luttøkan verður so høg, sum kanningin vísir, so eru tað útvið 90 prosent av føroyingum, ið ætla sær á val um føroyska stjórnarskipan. Tað gevur legitimitet til eina grundlóg, at so stór undirtøka er fyri henni, sigur Magni Arge.
Danir hava broytt hugburð
Magni Arge hevur lagt stóran dent á stjórnarskipanararbeiði á Fólkatingi, har danska stjórnin hevur havt ilt við at góðtaka eina føroyska grundlóg.
– Danska grundlógin hevur sum so onki við føroyingar og Føroyar at gera. Hon nevnir Føroyar í nøkrum fáum, men ikki so týudningarmiklum samanhangum, sigur Magni, sum heldur at áhaldandi trýstið úr Føroyum um at skipa seg við egnari stjórnarskipan stjórnin eisini flytir nakað á Christiansborg.
– Eg havi varðhugan av, at Løkke hevur skilt, at føroyingar vilja hava sína egnu stjórnarskipan. Og tað eru eisini fleiri røddir í fólkatinginum, sum flyta seg tann vegin, greiðir Magni frá.
– Men hetta er fyrst og fremst eitt mál fyri okkum sjálvi at taka støðu til. Er undirtøkan nóg stór í Føroyum fara øll at góðtaka eina nýggja stjórnarskipan, sigur Magni at enda.


text:
Arktiskur pílur
Arktiskur pílur eisini nevndur Grápílur (Salix arctica) er ein jarðlagdur runnur av pílafamiljuni, 1 til 2 metur langur og heldur knortlutur. Bløðini eru grágrøn og klædd við longum hárum. Niðara borðið er nakað ljósari litt enn ovara. Blómingin er í juni-juli og kvennreklarnir eru hvítlodnir.
Útbreiðsla: Arktiskur pílur er lagaður til harðført arktiskt og subarktiskt veðurlag og veksur norðast í londunum kring arktiska havið.
Arktiskur pílur í Føroyum: Í Føroyum er arktiskur pílur sjáldsamur nú, og veksur bara í homrum har seyður ikki sleppur til, norðatil í landinum.


text:
Aalborg
Aalborg (Ålborg) er ein býur í Norðurjútlandi í Danmark. Í býnum búgva 109.092 fólk, um Nørresundby verður taldur við, so er íbúgvaratalið 126.556, hetta fólkatalið ger Aalborg til tann fjórðstørsta býin í Danmark. Í Aalborg kommunu búgva 201.142 (2012)[1], hetta ger kommununa til ta trið størstu kommunu í Danmark, næst eftir Keypmannahavn og Århus. Hin 1. januar 2007 legði Aalborg kommuna saman við grannakommununum Hals, Nibe og Sejlflod.
Innihaldsyvirlit
Søga[rætta | rætta wikitekst]
Søgan hjá Aalborg býi fer meira enn 1000 ár aftur í tíðina. Alabu er tað fyrsta kenda navnið fyri Aalborg, tað er skrivað á pengamyntir sum eru frá 1040-árunum. Býurin fekk keypsrættindi í 1342.
Áðrenn Víkingatíð[rætta | rætta wikitekst]
Hildið verður, at býurin varð bygdur í Víkingatíðini, men prógv eru funnin um at fólk hava búð har í nógv longri tíð enn so. Orsøkin til at býurin er har ið hann er, er tann at staðið er eitt gott stað at ferðast yvir um Limfjørðin, sum er smalur á hesum staði, umframt at her vóru góðir havnamøguleikar har ið áin Eysturá (Østerå) rennur út í fjørðin.[2] Í Jarnøldini lógu fleiri bygdir á fleiri av kritheyggjunum, har núverandi Aalborg er bygdur. Teir týdningarmesti av hesum heyggjum vóru Lindholm Høje, Tranders og Hasseris. Á Lindhólm Heyggjunum er eitt gravarstað, sum var í nýtslu tíðarskeiðið 400 e.Kr. til 1000 e.Kr. enn sjónligt.
Víkingatíðin[rætta | rætta wikitekst]
Hildið verður, at tann fyrsta staðsetingin á Aalborg var við munnan á Eysturánni við Limfjørðin, í tí økinum har ið gøturnar Algade og Boulevarden møtast í dag. Áin virkaði sum havn eins og áir gjørdu í øðrum býum á handilsstøðum í Danmark í Víkingaøldini. Undir teimum eldstu húsunum hevur man funnið spor eftir landbúnaði. Eftir øllum at døma hevur ein bygd verið her frá umleið ár 800 e.Kr.
Keldur[rætta | rætta wikitekst]
- ↑ Aalborgkommune.dk
- ↑ Bergman Møller (2000) s. 38


text: Heimsmeistarin og evropameistarin Lotte Friis fekk eina heldur keðiliga byrjan uppá venjingina nú eftir feriuna eftir EM í Budapest, tá ið hon í fótbóltsdysti kokti báðar føturnar. “Den første fod røg, da holdkammerat Emma Amalie Thomsen satte en effektiv tackling ind. Den anden ankel blev beskadiget, da Lotte Friis snublede i et hul i plænen.” Hetta var eftir øllum at døma partur av venjingini hjá svimjilandsliðnum, sum nú merkir at hon í eina tíð ikki fær vant nakað sum krevur at hon setur av við fótunum. Les sporten.dk


text:
Fólkaatkvøðan um stjórnarskipan verður flaggdagin 25. apríl í 2018. Tað hevur løgmaður kunnað floksformenninar um á fundi í morgun. Landsstýrið miðar eftir, at ein breiður meiriluti í løgtinginum og fólkinum fer at taka undir við nýggju stjórnarskipanini.
"Mín uppgáva seinastu mánaðirnar hevur verið at samansjóða øll sjónarmið, so ein breið semja fæst um ein so grundleggjandi spurning sum eina stjórnarskipan. Tað er einki dulsmál, at flokkarnir eru ójavnir á máli um ymiskar lutir í stjórnarskipanini. Hetta hevur ávirkað tilgongdina," sigur Aksel V. Johannesen, løgmaður.
Eftir ætlan skuldi fólkaatkvøðan verða í heyst, men nú verður hon mikudagin 25. apríl 2018. Løgmaður ætlar at leggja stjórnarskipanina fyri løgtingið á ólavsøku.
"Við ætlaðu stjórnarskipanini verður okkara samleiki niðurfeldur, og hetta samleikaskjalið tryggjar okkum grundleggjandi rættindi og skyldur. Samleikaskjalið skal eisini vera ein trygd hjá fólkinum ímóti valdinum. Hetta sæst aftur í krøvunum um, at fólkið altíð skal spyrjast á fólkaatkvøðu, um vit skulu loysa ella nærkast Danmark í ríkisfelagsskapinum. Tað sama ger seg galdandi, um vit skulu limast inn í ES. Við stjórnarskipanini flyta vit valdið frá løgtinginum til fólki, so løgtingið ikki kann taka slíkar stórar avgerðir uttan at spyrja fólkið fyrst. Hetta er ein stórur sigur fyri fólki," vísir løgmaður á.
Áðrenn stjórnarskipanin kann fara til fólkaatkvøðu, skal løgtingið viðgera hana. Stjórnarskipanin skal samtykkjast á løgtingið seks mánaðir, áðrenn fólkaatkvøðan verður.
Kelda: Løgmansskrivstovan


text:
Svanur, sum er ítróttarfelag fyri menningartarnað í Eysturoy, tekur nú enn eitt stig, fyri at økja um virksemið í felagnum.
- Frá í heyst verður svimjing ein fastur partur av venjingarskránni hjá okkum, sigur Hendrik Olsen, nevndarformaður í Svani. Higartil hevur felagið havt ítróttargreinarnar boccia og fótbólt, og arbeitt verður støðugt við at kunna bjóða fleiri ítróttargreinar.
- Vit kundu hugsað okkum, at tað gekk skjótari við at fáa aðrar ítróttargreinar upp at standa, men vit muga bara ásanna, at hetta tekur tíð,” sigur Hendrik Olsen. Nevndin í Svani leggur stóran dent á, at venjingarnar sum eru, skulu vera væl skipaðar við føstum tíðum og venjarum.
- Hetta er neyðugt, tá talan er um íðkarar, sum eru menningartarnaðir,” sigur Hendrik Olsen.
- Komandi vetur fer felagið at skipa fyri regluligari svimjing í Leirvík og møguliga eisini á Toftum. Enn er ikki endaliga avgjørt, hvør fer at venja svimjararnar, men felagið hevur samband við tveir royndar venjarar. Nærri verður lýst seinni á heimasíðu felagsins (www.svanur.fo), nær venjingarnar verða.


text:
Erlendur
Erlendur ella Erland (d. 13. juni 1308) var biskupur í Kirkjubø frá 1268 til 1308. Biskup Erland bleiv 25. januar 1269, í Nidarós-dómkirkjuni, settur í starv sum biskupur í Føroyum. Hann setti bú í Kirkjubø á Kongsgarðinum. Hin 25. Juli 1280 fór Erland biskupur til Bergen til krúningina av Erik Præstehader.
24. juni 1298 skrivar Erland biskupur Seyðabrævið, sum er elsta varðveitta skriv í Føroyum.
Erland biskupur fór í uml. ár 1300 undir at byggja Magnus-Katedralin, eisini nevndur Kirkjubømúrurin. Fyri at byggja katedralin var Erland noyddur til at seta skattin upp hjá føroyingum og kravdi, at fólk skuldu arbeiða við at byggja katedralin eisini. Hetta elvdi til uppreistur, og var orsøk til at húsið hjá biskup Erlandi varð brent. Hetta var eisini orsøk til bardagin í Mannafalsdali.
Føroyingar kravdu her eftir, at biskup Erland bleiv settur frá av kong Hákun 5. Magnusson og sendur aftur til Bergen. Biskup Erland doyði í Bergen 1308.


text:
Leikluturin hjá FT Neti á internetmarknaðinum er uppi at venda í politisku skipanini. Føroya Tele hevur fingið boð frá Poul Michelsen, landsstýrismanni í vinnu- og uttanríkismálum, um at gera tættari skott í samskipanina.
– Tað, at FT Net eigur netið, kann í sær sjálvum vera ein trupulleiki. Tað má ikki vera soleiðis, at Føroya Tele hevur nakrar fyrimunir, sum skeikla kappingina, sigur Poul Michelsen, og greiðir víðari frá, at Føroya Tele tekur stig.
– Tað hava tey gjørt nakað við, men um tað er nokk, tað veit eg so ikki. Tað kemur ann uppá, hvussu marknaðurin reagerar, sigur Poul Michelsen, tó trupulleikin als ikki er loystur enn.
– Eg haldi eisini, at Føroya Tele má hugsa um tað, at teirra prísir, og teir prísir, ið kappingarneytarnir mugu betala, eisini skulu vera kappingarførir við tað, sum aðrir undirveitarar uttanlands hava, sigur Poul Michelsen.
Hann strikar víðari undir, at tað ikki skal vera dýrari at hava net í Føroyum enn í útlandinum, og at ferðirnar samstundis skulu vera líka góðar.
Dimmalætting hevði í farnu viku tema um internetmarknaðin og -prísirnir í Føroyum. Vit umrøddu millum annað leiklutin hjá FT Net, dóttirfyritøkan hjá Føroya Tele, ið eigur og leigar út meginpartin av tí undirstøðukervinum, ið internetferðslan í Føroyum fer gjøgnum.
Kappingarneytarnir á marknaðinum meta, at FT Net í praksis hevur eitt monopol, ið skeiklar marknaðin. Mett verður, at FT Samskifti, dóttirfyritøkan hjá Føroya Tele, ið veitir internet til brúkaran, hevur fyrimunir av at hoyra til somu samskipan sum FT Net. Hetta hevur millum annað við sær, at tað verður torført hjá øðrum fyritøkum at kappast um prís av tí, at tær mugu rinda stórar upphæddir í leigu til FT Net.
FT Net strikaði í farnu viku undir, at ongin munir verður gjørdur millum kundar og veitarar.
Lesið meira í blaðnum


text:
04. Jul 2017
Fólkaheilsuráðið arbeiðir í løtuni við verkætlanini ABC fyri sálarliga heilsu. Ein týðandi partur snýr seg um at skapa karmar fyri trivnaðarfremjandi virksemi í samstarv við feløg, kommunur og stovnar.
14. Jun 2017
Fólkaheilsuráðið fer at arbeiða við eini verkætlan í samstarvi við bæði kommunur, feløg og stovnar, um hvussu vit á bestan hátt kunnu fremja sálarligu heilsuna hjá føroyingum gjøgnum kunning, og við at skapa góðar karmar fyri heilsufremjandi virksemi fyri borgararnar.
07. Jun 2017
Útvið 200 fólk tóku lut í Fólkaheilsurenningini 2017.
03. Jun 2017
Tey sum ikki hava heintað sítt startnummar, kunnu gera tað í dag - 3. juni - millum kl. 11.15 og 12.00. Tey skulu heintast í Snarskivuni niðri á Vaglinum.
Tú kanst melda til fólkaheilsurenningina í dag millum kl. 11.15 og 12 í Snarskivuni á Vaglinum.
Vit ynskja øllum ein góðan túr
02. Jun 2017
Vit eru ovurfegin um tað góðu undirtøkuna tiltakið “Etið saman” fekk í Suðuroy, Vágoy, Sandoy, Eysturoy, Streymoy og Norðoyggjum fríggjadagin 19/5 2017. “Etið saman” varpaði ljós á týdningin av at vera saman, at njóta saman og at eta saman. Størsta...
31. Mai 2017
Børnini vóru fegin Í dag handaði Sirið Stenberg, landstýriskvinna í Heilsu- og Innlendismálum, vegna Fólkaheilsuráðið, virðislønir til vinnararnar í teknikappingini, sum var í sambandi við Altjóða Tubbaksfría dagin.Tríggir vinnarar fingu handað virðislønir uppá 500 krónur hvør. Inn vóru komnar 570 tekningar úr øllum landinum;...
30. Mai 2017
Framsýning av tekningunum á Torginum í SMS mikudagin kl 16 31. mai er hin Altjóða Roykfríi Dagurin. Í tí sambandinum skipar fólkaheilsuráðið fyri framsýning av tekningum hjá børnum í barnagarðs- og skúlaaldri á torginum í SMS. Hetta er úrslit av kappingini, sum hevur verið...
25. Mai 2017
Fólkaheilsurenningin verður leygardagin 3. juni kl. 13 og byrjað verður á Vaglinum. Kom við, tú kanst eisini ganga teinin, sum er 5 km til longdar.
Tey sum ikki hava heintað sítt startnummar, kunnu gera tað í dag millum kl. 11.15 og 12.00. Tey skulu heintast í Snarskivuni niðri á Vaglinum.
Tú kanst melda til fólkaheilsurenningina í dag millum kl. 11.15 og 12 í Snarskivuni á Vaglinum.
Vit ynskja øllum ein góðan túr


text:
Seinastu fimm árini hevur Milan Cimburovic verið høvuðsungdómsvenjari. Milan hevur røkt hesa uppgávu sera væl, og øll tann orkan sum Milan á sín ábyrgdarfulla hátt hevur lagt í ungdómsarbeiði hjá HB hevur eitt stórt virði fyri felagið. Tað er tí ein væl røkt ungdómsdeild sum Milan letur eftir sær.
HB takkar Milan fyri stóra arbeiði hann hevur gjørt í felagnum, men nú ynskir felagið at royna nakað nýtt, soleiðis at fótbóltsmenningin hjá bæði gentum og dreingjum í Havnar Bóltfelag kemur uppá eitt enn hægri støði komandi árini.
Nýggi høvuðsungdómsvenjarin, Jan Mølvad Laursen, er ikki hvør sum helst í fótbóltsumhvørvinum. Hann hevur UEFA A-venjaraprógv, og hevur drúgvar royndir sum venjari bæði á dreingja- og gentusíðuni, har hann hevur venjararoyndir frá øllum árgangunum, heilt frá U4 til U18. Í løtuni er hann eisini venjari hjá U17 landsliðnum hjá gentum.
Jan er eisini vegleiðari í venjaraútbúgvingunum hjá FSF, og hansara drúgvu leiðsluroyndir frá øðrum arbeiði eru sera viðkomandi royndir at hava við sær til leiklutin sum høvuðsungdómsvenjari.


text:
Arbeiðsøki
Psykoterapeutiskar samrøður við einstaklingar, pør og bólkar
Samrøður við ung og vaksin
Faklig vegleiðing/supervisión
Fyrilestrar, skeið og onnur undirvísing
Samrøður
Eg havi samrøður við fólk, ið stríðast við ymsar sálarligar trupulleikar so sum etingarólag, tunglyndi, avleiðingar av kynsligum ágangi og øðrum, ið á einhvønn hátt ger lívið trupult.
Mín teoretiska tilgongd er nógv ávirkað av systemiskari og narrativari ástøði. Í mínum arbeiði merkir hetta m.a., at eg í samrøðunum eri upptikin av at skapa frástøðu til sjálvan trupulleikan og á henda hátt at víðka um møguleikarnar hjá tí einstaka aktivt at gera nakað við trupulleikan, ið viðkomandi ynskir at minka um.
Eg arbeiði eisini við “feedback-informeraðum” samrøðum (FIT), ið í stuttum merkir, at eg áðrenn og aftaná hvørja samrøðu nýti tvey stutt spurnarbløð, ið gera tað lættari hjá báðum pørtum at fylgja við í, hvønn mun samrøðurnar gera. Les meiri um henda arbeiðshátt her.
Útbúgving
2016: Ph.d. (les meiri um verkætlanina her)
2010: Serútbúgving innan etingarólag
2010: Autorisatión frá Dansk Psykolognævn
2006: Kandidatútbúgving frá universitetinum í Keypmannhavn
Starvsroyndir
Eg havi arbeitt sum sálarfrøðingur í Keypmannahavn síðani 2007 á Psykoterapeutisk Center Stolpegård (Region Hovedstadens Psykiatri), har eg eisini havi gjøgnumført mína ph.d. verkætlan.
Í Føroyum havi eg síðani august 2015 starvast sum sálarfrøðingur á miðnámsskúlaøkinum.
Umframt sálarfrøðiligar samrøður við einstaklingar, pør, bólkar, familjur og avvarðandi havi eg fingist við undirvísing og skeiðsvirksemi av ymsum slag.
Limaskapir
ICCE: The International Center for Clinical Excellence


text:
Nú er Dana Cup farið í gongd, og fyrsti dysturin hjá HB 2 er spældur. Fyrri hálvleikur var javnur, men týska liðið Olfen Sus 1 kom út sum eitt ódnarveður í seinna hálvleiki, meðan bakandi hitin ávirkaði okkara dreingir nógv, og tað skuldu ikki meira enn 3 minuttir av spæli til tíðliga í seinna hálvleiki fyri at Olfen Sus kom framum við trimum málum. Hóast HB kom við aftur spælmessiga, gjørdist 0-3 endastøðan.
HB 1 hevur júst vunnið sín dyst móti Pansdorff TSV 5-2. okkara dreingir spældu ein fínan dyst. Við góðum álopsspæli, men eisini Anton í málinum stýrdi verjuni við autoriteti. Hann hevði eisini fleiri góðar bjargingar. Málini hjá okkum vóru skotin í hesari raðfylgju av Dánjal, Sveinur, Símin, Sigmund og Dánjal.
Hepni var slett ikki við HB 3, tá teir taptu tepurt 0-1 móti Olfen Sus 2.
Dysturin var sera javnur og tað leikaði hart á frammanfyri bæði mál. Tíðliga í fyrra hálvleiki legði Olfen Sus seg á odda eftir at Olfen Sus vann bóltin á miðjuni.
Hóast okkara dreingir trýstu nógv seinastu løtuna, so kom útjavnandi málið ikki.
Søgan um U12 Dreingirnar hjá HB og teirra fløguútgávu er nakað, ið fólk hava bitið merki í her á Dana Cup. Í dag kom TV2 Nord framvið vøllinum har dreingirnir spæla dyst um eina løtu.
Innslagið verður sent kl. 18:30 føroyska tíð á TV/Nord.
So eru vit ígongd við check-in til Dana Cup í Hjørring, eg og Mikal komu higar kl. 4:00 í nátt og nú koma dreingirnir her á skúlan.
Eg eri saman við Margit, Tórmóði, Jónfríð, Hans Olivur og Anniku leiðari á túrinum hjá HB U12. Eg ætli mær at blogga frá túrinum og leggja myndir frá dystum og øðrum aktivitetum, so tit har heima fáa fylgt við.
HB hevur 3 lið meldaði til kappingina, tilsamans 30 dreingir. Dystirnir byrja seinnapartin í morgin, men longu í kvøld verður setanin, har vit í HB eru vald út at umboða Føroyar í skrúðgonguni gjøgnum Hjørring.
Fyrireikingarnar til Danacup hjá U12 dreingjunum ganga væl. Í dag vitjaði liðið hjá Fårevejle í Gundadali.
Nú eru longu nógvir dreingir farnir av landinum, so vit høvdu tvey lið. Fyrsti dysturin millum Lið 1 og Fårevejle endaði 6-2 til okkara dreingir. Hetta eftir at Fårevejle hevði lagt seg á odda 0-1.
Dysturin móti HB 2 var heldur meira einsíðugur, og HB dreingirnir sendu Fårevejle av vøllinum við einum 8-0 tapi í viðførinum.
Seinasti dysturin var millum bæði HB liðini og eins og í Sørvági leygardagin leikaði javnt á. HB2 legði seg á odda 1-0 áðrenn HB1 kom framum 1-2. Síðan javnaði HB2 til 2-2, áðrenn HB1 legði seg tvey mál framum til endastøðuna 2-4.
Alt í alt fín avrik av okkara dreingjum. Nú gleða vit okkum til Danacup í næstu viku.
Fantastiska deiligt kvøld her í Kaffihúsinum. Beint nú siti egog bíði eftir, at Hanus Johansen aftur fer at spæla nøkur løg og aftur spæla seg beint inn í okkara hjørtu. Sum hann gjørdi fyrr í kvøld. Vinkonan, ið eg eri á konsert við (ein av teimum kvinnunum í burðardyggum aldri, ið valdu ikki at koma aftur til Føroyar at búgva), hon setti øgiliga væl orð á framførsluna hjá Hanusi:
– Hjá honum virkar tað líka so natúrligt og lætt at spæla eina fantastiska konsert, sum tað er at busta sínar tenn.
Hanus legði fyri í kvøld. Hann spældi eitt sett, ið var dominera av løgum av framúrskarandi fløguni “Hørpuspælarin”, umframt nøkur av løgunum, ið eru gjørdar til yrkingar hjá Hans Jacob Glefoss. Hann er eitt so guðsbenáða talent og eg kenni meg hepnan at liva í einari tíð, har eg havi uppliva Hanus live. .
Stanley Samuelsen var næstur á pall og undirhelt við sínum frálíka sangi og gittarspæli. Serliga tá dóttir Stanley kom á pallin og sang 3 løg saman við pápanum gjørdist tann løtan frálík. Serliga var lagið Ísakøld eygu, ið dótturin sang, sum var framúrskarandi.
Men hóast bæði Stanley og dótturin vóru góð, so er Hanus bara magiskur og nú syngur hann aftur, eg má fara.
Ronnie James Dio stóð á odda fyri heimsins besta tungmálmsbólki í trimum umførum, fyrstu ferð sum avloysarin hjá Ozzy Osbourne, tá hann bleiv koyrdur úr bólkinum síðst í sjeytiárunum. Hesi árini 1979 -1982 gav Black Sabbath tvær framúr studioútgávur út, og eina live útgávu, ið man teljast millum tær bestu yvirhøvur.
Eg fari at deila við tykkum eitt framúrskarandi lekkurt lag hjá Black Sabbath frá hesari tíðini, tað er filma í 1980 á konsert í New York. Hetta er tittullagið av útgávuni, ið Black Sabbath gav út sama ár: Heaven & Hell. Eg var so heppin at sleppa at uppliva hesar framúrskarandi tónleikararnar á palli saman mikudagin 6. juni í 2007. Tað var framúr, tað er hetta eisini:
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Í onkrum sum mest minnir um øvund um stødd kærdi Vágaportalurin herfyri Føroya Tele fyri at siga tað, ið øll longu frammanundan vita, at portal.fo er Føroya nógv mest vitjaða tíðindaheimasíða. Niðurstøðan er áhugaverd, tí hóast Vágaportalurin verður avdúkaður sum nógv minnið enn portal.fo, so sleppur Portal.fo alíkavæl ikki at kalla seg størstan.
Vágaportalurin er eisini fámæltur, tá hann leggur niðurstøðuna út á vp.fo. Sigur bara, at portal.fo ikki longur sleppur at kalla seg størstan. Einki um hin partin av niðurstøðuni, at portal.fo hevur prógva, at hann er munandi størri enn Vágaportalurin, men at av tí, at tað ikki finst eitt samanbæriligt yvirlit yvir allar føroyskar tíðindaheimasíðir, kann portal.fo ikki prógva, at hann er nógv størst. Møguliga er onkur síða har úti, ið fleiri vitja.
Málið og próvførslan í tí, vísir eisini, at tær báðar primeru teljimaskinurnar, ið vera brúktar í hesum máli eru rættiliga lítið eftirfarandi serliga Statcounter, ið Vágaportalurin brúkar, tí henda skipan skrásetir á ein margháttligan hátt, sum næstan tykist villeiðandi ella skal man kanska siga hagtalsdoping.
Men sum eg skrivaði um fríggjadagin verður eisini víst á, hvussu langt tølini, ið man sær á Galluplistanum eru frá tølunum á Google.
Les niðurstøðuna á vp.fo
Fríggjadagin undraðist eg á frávikið í hagtølunum á Vevlistanum hjá Klikk.fo og Vevmátingarlistanum hjá Gallup. Well ein nýggj vika og nýggj undran. Hagtølini fyri portal.fo og alt hitt eru enn líka ymisk á báðum listum, men nýtt er, at heimasíðan vev.fo opinbart er Føroya trið mest vitjaða heimasíða sambært Vevlistanum hjá Klikk.fo, og sambært hesum lista er hon næst ovast á listanum, um vit hyggja at vístum síðum, við 551.553 vístum síðum. Ella einari prosentvísari framgongd á 65.796,4%.
Vev.fo er ein síða, ið eg haldi meg hava hoyrt um onkuntíð áður, og sum eg eftir at hava sæð vevlistan havi vitja. Tað er Portal.fo biðilin, Knassar, ið eigur vev.fo. Hóast hon grafiskt sær nokkso grátilig út, so hevur hon feeds frá øðrum síðum, ið Knassar hava latið skipan til, sosum Norðlýsið, Kristin.fo, Skipini.fo og Trip.fo, umframt, at har eru Pokertíðindi og okkurt annað. Men, at 32.176 fólk skuldu havt vitja síðuna í síðstu viku, tað ljóðar heilt vilt.
Well, eg undrist víðari, til eg aftur síggi nýggj hagtøl, sum maðurin segði, livst so spyrst.
Fyrru greinina um føroysku vevhagtølini finna tit her


text:
Dagsbilettir við dyrnar
Eitt avmarkað tal av dagsatgongumerkjum verður selt við dyrnar.
Nú eru tey seinastu vikuskiftispassini sett til sølu í Telebúðunum kring landið. Vikuskiftispass til vaksin (13 ár og eldri) kosta 1000 kr. í forsølu. Tá ið tey eru seld, verða ikki fleiri vikuskiftispass seld.
Avgerð er eisini tikin um at selja eitt avmarkað tal av dagsatgongumerkjum við dyrnar. Prísirnir verða hesir:
Hósdagur 500 kr.
Fríggjadagur 900 kr.
Leygardagur 600 kr.
Vikuskiftispass til børn (6-12 ár) kosta 200 kr. í forsølu og 250 kr. við dyrnar. Børn 0-5 ár sleppa inn ókeypis.


text:
Wednesday, December 7, 2016
Public Service: Út úr egnum ekkó-kamari
Eg eri ein av teimum sum leingi havi argumenterað fyri, at Kringvarpið átti at samstarva við eitt nú áhugafelagsskapir um sendingar og tilfar. Ikki at sleppa meginregluni um redaktørábyrgd, men út frá einum demokratiskum sjónarmiði at lata miðlin upp fyri fleiri.
Hetta er eitt lítið ískoyti til kjakið um tann partin av Public Service-sáttmálanum, sum snýr seg um samstarv ið áhugafeløg.
Mín høvuðsgrund fyri hesum er, at tað kann verða ein máti at viðlíkahalda og uppbyggja álitið á og trúvirðið hjá einum almennum Public Service-miðli.
Í roynd og veru hugsi eg bara um ein máta at lova fleiri sjónarmiðum og áhugamálum framat - ein nýggjur arbeiðsháttur, sum byggir meiri á at lurta uttanfyri egið ekkókamar.
Mín varðhugi er, at álitið á almenna mastodontin, KvF, ikki er so høgt, sum tað kundi verið og sum tað eigur at vera. Og her haldi eg, at ein máti er at venda Public Service-hutakinum eitt sindur, so fólkið kring landið fær eina størri med-eigarakenslu til Kringvarpið.
Vit halda okkum vita
Vandin við einumm miðla-monopoli er, at tey, sum arbeiða har, halda seg vita við vissu, hvat hevur týdning, og hvat fólkið til eina og hvørja tíð vil hava. Tað gera vit kanska, men í Føroyum er ikki rættuliga nakar annar miðil at geva mótspæl.
Tí skal mótspælið koma annan veg, og tað ber væl til at seta tað í system.
Í dag verður samstarvað við privatar fyritøkur, umframt eitt nú Miðlahúsið og Dimmalætting. Ikki ein háttur at lata miðlarnar upp, men ein vegur at elitera miðlarnar og minkað um samlaða fjølbroytni.
Eg giti, at tað eru redaksjonell val, sum eru avgerandi, tá tilfar frá ráðstevnum endar í KvF, har medarbeiðarar verða keyptir sum orðsstýrarar hjá ymsum áhugafeløgum. Tað er so tað. Men hvussu við øðrum áhugafeløgum, sum ikki keypa medarbeiðarar í KvF sum orðstýrarar, spyrji eg bara. Eg kalli tað ikki lobbiismu, men onkuntíð minnir tað um. Eg vænti eisini, at tað verður trupult at sleppa uttanum hetta slagið av tilfari, men at royna at finna onnur mótsvar ger bara fjølbroytni størri.
Deiliga lítið land
Vit hava møguleikan at lata Kringvarpið upp fyri fleiri sjónarmiðum, fleiri fólkum, fleiri perspektivum. Og so haldi eg - sjálvandi - at her er bert talan um eitt neyðugt ískoyti til verandi programlinju.
Og eins og Kringvarpið helst argumenterar í dag, so kann tað gerast við journalistisku dygdunum í hásæti.
Vit eru eitt so deiliga lítið land, at vit kunnu demokratisera mastodontin enn meiri - og tað noyðast vit.
Eg kundi eisini sæð fyri mær, at tað til dømis onkursvegna kring landið vóru umboðsráð, sum eina til tvær ferðir um árið vístu á, hvat tey halda hevði verið viðkomandi at tikið upp í Kringvarpinum. Ella at KvF nakrar ferðir um árið skipaði fyri fundum, ráðstevnum, hugskotskvøldum saman við áhugafeløgum og øðrum áhugaðum. Ella kanska kundi Kringavarpsstýrið verið meiri útfarandi á hesum økinum.
Bara fyri at kroysta seg at lurta uttan fyri egið ekkókamar.
Ikki mála hin versta á veggin
Sjálvandi ber til at mála hin versta á veggin og siga, at nú skal journalistikkur og trúvirði plaserast uttan fyri Kringvarpið. Soleiðis hugsi eg ikki.
Eg veit, at fleiri vilja hava dømi, tí tað kann vera trupult at síggja, at nakað kann verða ørðvísi enn tað er í dag.
Men v
Og eg haldi, at tað í ein vissan mun verður gjørt í dag, men at hugsa Krinvarpið sum ein almennan monopolmiðil, sum í størri mun lurtar eftir tí sum hendir kring landið er eitt fínt mál at seta sær.
At ein sjónligur partur av samstarvinum út úr húsinum í dag er við privatar fyritøkur, sum lata gávur til sendingarnar, er so ikki rætta kósin - haldi eg.
So heldur taka óhefta redaktøristarvið á seg og í størri mun fara út um landið at samstarva við áhugafeløg - fyrst og fremst fyri at byggja upp álit og trúvirði.
Eingin av sendingunum í dag nýtist at skrottast at teirri grund.
Men fyri at sleppa undan misskiljingum, skuldi verið óneyðugt hjá mær at sagt, at eg haldi tað hevur ovurstóran týdning at halda fast um ein óheftan almennan miðlastovn í fólksins tænastu.
Sent hevur Øssur Winthereig kl. 19:21


text:
Mortensen
Mortensen er eitt norðurlendskt eftirnavn, tað er 16. vanligasta eftirnavnið í Føroyum, í 2012 vóru tað 466 føroyingar í Føroyum ið høvdu eftirnavnið Mortensen. Eftirnavnið merkir Sonur Morten og er av donskum málsligum uppruna, men føroyingarnir ið eita Mortensen hava tó føroyskar røtur. Føroyska mannfólkanavnið er Mortan, so á føroyskum átti eftirnavnið at verið Mortansson, men donsk navnalóggáva var galdandi í Føroyum í 19. øld, tá ið -sen faðirnøvnini vóru til eftirnøvn. Í eldri tíð fingu børnini eftirnøvn sum søgdu, hvør ið faðirin var, so tey ið tá itu Mortensen vóru dreingir, ið vóru synir Mortan. Gentur fingu so eftirnøvn sum Mortensdatter, um faðirin nevndist Morten. Einaferð í 19. øld er man farin burtur frá hesi mannagongd, og -datter bleiv ikki brúkt longur í danska ríkinum og eftirnøvnini søgdu ikki longur hvør ið faðirin var. Tey sum í dag eita Mortensen í Føroyum mugu leita langt aftur í tíðina fyri ar finna ein ættarfaðir ið var upprunin til eftinavnið Mortensen. Á Tvøroyri var ein kend familja við eftinavninum Mortensen í 19. øld og er eftirnavnið enn sera vanligt á Tvøroyri Trongisvági, Froðba og Øravík. Johan Mortensen úr Øravík, fekk handilsbræví 1858 og setti seg niður á Tvøroyri. Handilsvirkið hjá Johan Mortensen gjørdist skjótt eitt tað størsta í Føroyum, sum eftir deyða hansara i 1889 varð gjørt til partafelag undir navninum A/S J.Mortensens Eftf. Ein sonur, N. J. Mortensen tók seg kortini burtur og fekk egið handilsvirki í 1911. Av Mortensen familjuni av Tvøroyri/Trongisvági kunnu nevnast Heðin Mortensen, sum er borgarstjóri í Havn, rithøvundarnir Elin Mortensen og Eilif Mortansson (føddur Mortensen), svimjarin Guðrun Mortensen, ið er dóttir Gudmund Mortensen, ið er stjóri á fyritøkuni N.J. Mortensen, ið eigur handlar og skip, bygningar vm. Gudmund er langabbasonur N.J. Mortensen, ið stovnaði fyritøkuna í 1909, og oldurabbasonur Johan Mortensen úr Øravík. Ein onnur Mortensen familja í Føroyum er av Argjum. T.d. kann nevnast Palli Mortensen av Argjum, ið flutti til Vágs, har hann setti á stovn eina smiðju, ið nú eitur Tangavirkið. Í Vági var Palli sum oftast nevndur Argja-Palli, tí hann var ættaður av Argjum, og tað vóru fleiri aðrir vágbingar ið itu Palli. Sonur hansara, Bent Mortensen, tók yvir eftir pápan, og seinni tók ein av synum Bent, Mortan Mortensen, yvir eftir pápan og er stjóri í fyritøkuni í dag. Presturin í Hvalba, Jens Mortan Mortensen, er eisini ættaður av Argjum, faðir hansara var beiggi Argja-Palla, ið flutti til Vágs.
Innihaldsyvirlit
Kend fólk sum eita Mortensen:[rætta | rætta wikitekst]
Føroyingar[rætta | rætta wikitekst]
- Andras Mortensen, rithøvundur.
- Armgarð Mortensen, sjónleikarinna og modell.
- Eilif Mortansson, doyptur Daniel Jacob Eilif Mortensen, rithøvundur
- Elin Mortensen, rithøvundur
- Guðrun Mortensen, svimjari.
- Heðin Mortensen, politikari.
- Høgni av Heiði, fyrr Mortensen, rithøvundur.
- Janus Wiberg Mortensen, sangari og fótbóltsleikari.
- Óli Mortensen, svimjari.
Danir[rætta | rætta wikitekst]
- Malene Mortensen, songkvinna.
Norðmenn[rætta | rætta wikitekst]
- Finn Mortensen, tónleikari.
Amerikanar[rætta | rætta wikitekst]
- Viggo Mortensen, sjónleikari og tónleikari.


text:
11-10-2017
Endurlýsing: Tekniskur leiðari til Tvøroyrar Kommunu
Tvøroyrar Kommuna søkir eftir Tekniskum leiðara á Teknisku deild, tí verandi leiðari fer frá sum leiðari vegna aldur.
Undir Teknisku deild eru umframt tað kommunala tekniska virksemi eisini Tvøroyrar havn og Tvøroyrar sløkkilið.
Høvuðsverkevni
- Leiðsla á Teknisku deild, har Tvøroyrar havn og Tvøroyrar sløkkilið eru undirløgd
- Býar- og byggi planlegging
- Fyriskipa og tilrættisleggja nevndarfundir
- Málsviðgerð og ráðleggingararbeiði
- Stýring av kommunalum viðlíkhaldsarbeiðum
- Luttøka í dagligum umsitingarligum uppgávum v.m.
- Projekteringsarbeiði og eftirlit
- Uppmátingar-, kortleggingar- og skrásetingar-arbeiði
- Skal luttaka og fyriskipa menningar ætlanir og vitarnar virksemi fyri alla deildina
Vit kunnu bjóða
- Góðar arbeiðsumstøður við møguleika til førleikamenning.
- Eitt starv við nógvum áhugaverdum og avbjóðandi uppgávum
Førleikakrøv
- Verkfrøðingur, byggifrøðingur ella onnur viðkomandi útbúgving
- Fyrimunur er at hava royndir í omanfyri nevndu arbeiðsøkjum
- Førleika í projekteringsarbeiði og byggilist
- Munnligan og skrivligan førleika
- Hollan telduførleika
- Opna og fyrikomandi atferð
- Evni, at ganga undan og geva íblástur í arbeiðinum
- Leiðsluroyndir/-førleikar
- Er ágrýtin, nærløgd/nærlagdur og dugir væl bæði at arbeiða sjálvstøðugt og í toymi
- Evni at samstarva, tænastusinnað/ur og góð/ur at heita á
- Evnar at virka í eini politiskari skipan
Setan og løn
Starvið verður sett skjótast gjørligt.
Starvið verður lønt og sett sambært sáttmála millum Kommunala Arbeiðsgevarafelagið og avarandi yrkisfelag.
Nærri fæst at vita
Um starvið við at venda sær til kommunustjóran Henrik Weihe Joensen á tlf. 221091 ella býarverkfrøðingin Tummas Sørensen á tlf. 211712
Umsókn
Saman við avritum av prógvum, CV, revsiváttan og møguligum viðmælum við upplýsingum um royndir, skal vera Tvøroyrar Kommunu, Postboks 80, Tvørávegur 37, FO 800 Tvøroyri, í hendi, viðmerkt ”Leiðari til Teknisku deild”, í seinasta lagi hósdagin 26. oktober 2017 kl. 12.00.
Umsóknir kunnu eisini sendast sum teldupostur til: tvoroyri@tvoroyri.fo
Um ikki nóg nógvir skikkaðir umsøkjarar eru, skilar kommunan sær rætt til at søkja av nýggjum.
Tvøroyrar Kommuna fevnir um Froðba, Tvøroyri, Trongisvág, Øravíkarlíð og Ørðavík, og tað búgva umleið 1730 fólk í kommununi. Tvøroyrar Kommuna hevur umleið 120 fólk í starvi. Í umsitingini arbeiða 11 fólk.


text:
Tey flestu, sum hava verið uttanlands í lesnaði, kenna tað helst. Tú ert heima í summarfrí, men ólidna uppgávan og ringa samvitskan hongur uppí tær, hvar tú so fert. Tað er ikki ordiligur friður nakrastaðni til at gera tað, tú átti at gjørt.
Hetta ger Býarbókasavnið í Havn nakað við. Í summar kunnu lesandi aftur nýta lestrarhølið á ovastu hædd á bókasavninum, sum liggur mitt í býnum.
- Hetta hevur verið rættiliga væl umtókt, sigur Vónbjørt Vang, býarbókavørður. Í fjør vóru eini 50 fólk og brúktu hølini, bæði um summarið og á jólum, tá ið uppgávur vanliga skulu gerast.
Øll lesandi á hægri lestri eru vælkomin at nýta hølini, sum eru opin frá 27. juni til 21. august. Opið er somu dagar, sum Býarbókasavnið er opið.
- Í lestrarhølinum kunnu lesandi sita í frið og náðum og arbeiða við uppgávum og lestri annars. Hetta er eitt tilboð til teirra, ið eitt nú eru heima í summarfrí og hava tørv á einum friðarligum staði at lesa og arbeiða, sigur Býarbókasavnið.


text:
Stóra fyritøkan, Amazon hevur í áratíggju bert virkað sum ein pallur fyri sølu á netinum. Nú hevur hon gjørt íløgu í einari meira ítøkiligari vinnu. Talan er um amerikansku risa-fyritøkuna Whole Foods, ið er ein handilsketa, ið selur vistfrøðiligar, heilsugóðar vørur. Amazon keypti fyritøkuna fyri ta ørandi upphæddina 13,4 milliardir dollarir - nærum 100 milliardir danskar krónur. Tað skrivar amerikanska avísin New York Times.
Hetta hevur við sær eina grundleggjandi broyting í profilinum hjá Amazon, ið leingi bert hevur virkað við sølu umvegis netið. Sambært New York Times hevur Amazon leingi roynt seg við sølu av gerandisvørum á netinum, men at her hava viðskiftafólk verið serliga trek at broytt vanar. Tískil kann tað tykjast sum at Amazon gevur skarvin yvir á hesum økinum, og blandar seg nú heldur uppí dystin um viðskiftafólkini í gerandis-innkeypinum.
Amazon og stóra handilsfyritøkan Walmart hava leingi verið stórir kappingarneytar. Walmart rekur størstu gerandis-handilsfyritøku í USA, men nú er líkt til at tey fáa harða kapping frá Amazon. Walmart hevur eisini roynt at bjóða Amazon av í online-sølu við at keypa heimasíðuna Bonobo.com, ið eisini virkar sum ein online keyp-og-sel pallur.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Fyri at varpa ljós á serligu ferðsluviðuskiftini í Føroyum gjørdi Landsverk, saman við Kovboyfilm, ein ferðslufilm ætlaðan til ferðafólk, sum koma hendavegin. Tað eru fýra ár síðani at filmurin kom út, men nú er nýggjur faldari eisini komin við sama endamáli.
Veganetið í Føroyum er væl útbygt, men ferðslutrygd er og verður altíð nakað, ið støðugt ljós eigur at vera á, skriva Landverk. Summarið er árstíðin, flestu ferðafólkini koma við bili og fleiri av teimum eru ikki kend við føroysku ferðsluna og teimum serligu fyribrigdum, sum eyðkenna okkara ferðslu, eitt nú vansan við seyði á vegnum og einbreytaðar tunnlar og vegir.
Filmurin, sum er á enskum vísir ferðafólki á støður, sum bilførarar kunnu koma fyri á føroyska infrakervinum og varð sendur til ymiskar veitarar innan føroyska ferðavinnu fyri at kunna um ferðslutrygd í Føroyum. Hendan áheitanin stendur enn við sigur Landsverk á heimasíðu síni.
filmurin kann síggjast her
Faldarin er tøkur her


text:
80 ára rockur í Tjaldinum
Rockbólkurin Guns4Sale tulkar við lív og sál og sveittabroti klassikan 80 ára rocktónleik.
Góður gamal rockur úr 80’unum verður í miðdeplinum, tá ið bólkurin Guns4Sale fer at seta futt í stóra tjaldið á ársins Summar Festivali.
Guns4Sale heiðrar og tulkar klassiskan rocktónleik hjá bólkum sum Motley Crue, Van Halen og Whitesnake, og tað gera teir við ótrúligari spæligleði og stórari framførsluorku.
Bólkurin er virkin í Danmark, men á odda fyri Guns4Sale er eingin minni enn Edmund Jacobsen, sum mong munnu kenna sum oddamann í føroyska rockbólkinum Chase. Edmund er búsitandi í Danmark, og har hevur hann funnið saman við hinum tónleikarunum, sum eisini stórtrívast við at spæla klassiskan rocktónleik.
Teir, sum manna Guns4Sale, eru: Edmund Jacobsen (sang), Matthew Anyanwu (trummur), Kent Svendsen (bass) og Torben Steffensen (gittar).
- Hjá okkum er einki fjas. Vit spæla rock fyri at fáa fólk í gott lag. Vit lata onnur um kenslur og hjartasorg – tað finna ikki út av alíkavæl, sigur Edmund Jacobsen, sangari í Guns4Sale.
Summar Festivalurin verður hildin í døgunum frá 6. til 8. august.


text:
Ger eitt Nýtsluyvirlit ella legg eina fíggjarætlan.
Lestrarkredittur
Lestrarkredittur er til tín millum 18 og 29 ár, sum er í læru ella lesandi undir hægri útbúgving, og sum hevur brúk fyri betri fíggjarligum rásarúmi í lestrar-/lærutíðini.
Fíggjarligt rásarúm í gerandisdegnum er gull vert, tá ið tú ert í útbúgving ella læru. Við lestrarkredittinum frá Eik fært tú hetta rásarúmið ella frælsið. Lestrarkredittir verða veittir kundum í aldrinum 18-29 ár, sum eru undir útbúgving.
Við lestrarkreditti fært tú betri fíggjarligt rásarúm í lestrar-/lærutíðini.
Kreditturin verður standandi til útbúgvingin er lokin, og tað er ikki eitt krav, at hann verður niðurgoldin, áðrenn útbúgvingin er lokin.
Er kreditturin ikki niðurgoldin, tá útbúgvingin er lokin, verður avtala gjørd um niðurgjalding av kredittinum, t.d. við at leggja hann um til lán.
Fyrsta árið er lestrarkreditturin í mesta lagi 15.000 krónur. Kreditturin kann hækkast upp til 30.000 krónur eftir eitt ár.
Lestrarkredittir verða veittir uttan serliga trygd, men skjalprógv fyri skúla ella læru er treyt, og somuleiðis vissar Eik sær, at umsøkjarin fær studning, SU ella líknandi inn á kredittin.
Kreditturin verður endurskoðaður árliga og virkar sum eitt elastikk í tínum fíggjarstandi.
Tú rindar rentu av tí upphædd, sum tú trekkir av kredittinum, og árliga provisjónin er 1 prosent av max.
Lestrarkredittur
Betri fíggjarligt rásarúm í lestrar-/lærutíðini
Ger Nýtsluyvirlit
Bílegg
Ynskir tú ein lestrarkreditt? Set teg í samband við okkum, og vit vegleiða tær.


text:
Í gjár var MBF við á almennum fundi á Hotel Hafnia um vaksnamannaútbúgving. Tað var NVL, norðurlendskt netverk fyri vaksnamannalæru, sum skipaði fyri.
Fundurin var settur á skrá, tí vaksnamannaútbúgving og lívlang læra í breiðari merking, er eitt raðfest øki í norðurlendskum samstarvi. Eitt av málunum var at kunna um førleikar og royndir innan vaksnamannalæru í norðurlondum.
Eisini varð vaknsamannaútbúgving í Føroyum lýst úr ymsum sjónarhornum. T.d. hevði Dugni, Deyvafelagið/Teknmálstulkatænastan og Felagið fyri Lesi- og skriviveik hvør sína framløgu um arbeið teirra og tær avbjóðingar, tey hava.
Tað er ein sannroynd, at kring oyggjarnar sita væl skikkað fólk, sum tó av ymiskum orsøkum ongantíð fingu pappír uppá førleikar teirra. Kvinnur, sum vóru heima, tá ið maðurin var á sjónum. Tey, ið eru orðblind ella deyv og ikki fingu røttu hjálpina. Ófaklærd og tey, ið orsakað av sjúku ikki fingu gjøgnumført eina útbúgvning, sum tó seinni fingu viðkomandi arbeiðsroyndir. Uppaftur onnur eru, sum hava tørv á eftirútbúgving ella at tillaga útbúgving sína til dagsins samfelag og so framvegis.
Í dag verður í Føroyum nógv gjørt á økinum, men avbjóðingin er, at stovnar arbeiða hvør sær t.d. á miðnámsskúlunum, í frítíðarundirvísingini, í áhugafeløgum, í øðrum útbúgvingum, á Heilsuskúla Føroya, á Fiskivinnuskúlanum, á Føroya Sjómansskúla og á Setrinum.
Semja var um, at í Føroyum er stórur tørvur á eini samskipan á økinum. Her eigur at verða orðaður ein politikkur, ið byggir á hugsjónina um lívlanga læru við vegleiðing, førleikameting, og har ymisku tørvirnir verða lýstir.
MBF fegnast um, at orð aftur er sett á týdningin í vaksnamannaútbúgving og á einum orðaðum politikki á økinum.


text:
Í dag 11. juni verður hugfarsligi og fryntligi urtagarðsmaðurin í Kirkjubø, Sámal Patursson, 100 ár. Okkum vitandi er hetta fyrsta fólk í Kirkjubø, sum røkkur henda høga aldur, og dagurin er tískil søguligur.
Sámal er føddur 11. juni 1917. Foreldrini vóru Frederikka, f. Samuelsen (1887-1973) og Gazet Patursson (1879-1970), bæði úr Kirkjubø. Gazet hevði lært urtagarðsbrúk á Landbohøjskolen í Danmark og Frederikka hevði somuleiðis verið í Danmark í fleiri ár, fyrst á háskúla og síðan havt húspláss.
Sámal og systkin hansara høvdu ein virknan lut í arbeiðinum, saman við foreldrunum, at byggja tann stóra urtagarðin hjá Gazet í Kirkjubø, sum við tíðini varð umleið 5.000 fermetrar til víddar. Gazet bygdi tvey vakstrarhús í urtagarðinum. Tað størra varð mest nýtt til at dyrka rósur. Hitt varð brúkt til ymiskan vøkstur, umfram tað, sum skuldi sáast, áðrenn tað varð sett út í garðin.
Alt lendið skuldi fyrst gerast klárt til urtagarðsbrúk, nógv grót skuldi ruddast og garðar laðast, lendi skuldi veltast og búgvast til dyrkingar við beðum, kantum og gøtum, og runnar og trø vórðu plantað, so alt varð til eina vakra og nýtiliga heild. Hetta var ikki løtuverk.
Sámal og Elisabeth giftust í 1953, og tey bygdu uppí húsini hjá foreldrum hansara og fluttu inn har. Børnini eru Rasmus (1954), Fríða (1956) og Svein (1958).
Í 1959 fingu Sámal og Elisabeth eina trøð inni í Dølum burtur av festinum hjá foreldrum hansara. Trøðin varð løgd inn, og har velti Sámal fyrstu árini eplir og røtur til egið brúk og til sølu. Sum árini liðu varð øll trøðin velt, við tí høvuðsendamáli at dyrka grønmeti. Fyrstu tíðina varð pløgt við rossi, men seinni varð traktorur útvegaður, og hetta var eitt stórt framstig.
Sámal og Elisabeth hava verið undangongufólk, tá tað hevur snúð seg um at menna og varðveita samstarvið og sambandið millum báðar bygdirnar í sóknini, Kirkjubø og Velbastað. Tey hava verið dyggir stuðlar bæði tá tað hevur snúð seg um kirkjuligt virksemi í sóknini, og tá tað hevur snúð seg um felagslívið í ungmannafelagnum Sólarmagni. Altíð vóru tey fús at stuðla og trúgv at møta, tá ið tiltøk vórðu fyriskipað, og eftir at kirkjan í Kirkjubø varð umvæld og tikin í nýtslu aftur í 1967, syrgdi Sámal fyri, at tað altíð vóru frískar føroyskar blómur á altarinum til hvørja gudstænastu.
Eisini hava Sámal og Elisabeth verið trúgvir stuðlar hjá KFUM og KFUK, og teimum dámdu væl at vitja hesar felagsskapir. M.a. stuðlaðu tey við at lata rabarbukøku til eydnuhjólið, sum feløgini skipa fyri í KFUM hvørja ólavsøku.
Fyri nøkrum árum síðan gjørdi Sigga Rasmussen eina sjónvarpssending um virksemið í urtagarðinum hjá Sámali og Elisabeth í Kirkjubø. Í hesi sending kom til sjóndar tað mentanarliga tilvit, sum hjúnini bæði við lív og sál løgdu í sítt dagliga starv, eitt nú við at fara væl um náttúruna og at nýta tey náttúrugivnu evnini í teirri dagligu framleiðsluni.
Eisini framgekk, at bæði Sámal og Elisabeth vóru tilvitað um at liva heilsugott, bæði tá ið tað snúði seg um mat og rørslu. Um Sámal verður sagt, at hann ongantíð hevur roykt, og tað sterkasta, hann nakrantíð hevur drukkið, er veikt te, serliga urtate og mjólkarvatn. Hvønn dag eftir døgurða fekk hann sær ein lítlan lúr.
Best hevur honum dámað soltnan mat, serliga fisk og grønmeti, og summarhálvuna hevði hann altíð okkurt grønmeti við úr urtagarðinum at hava aftur við døgurðanum. Persilla var altíð á borðinum, og umframt at hava epli, røtur og gularøtur alt árið, hevði hann um veturin grønkál, sum kundi standa úti uttan mun til árstíð. Eisini tók hann ymisk sløg av tara, sum hann turkaði og hevði til matna.
Sámal hevur heilt upp at ellisárum fingist við tað sama. Hann hevur velt grønmeti og eplir. Hann setti niður seinastu ferð, tá ið hann var 94. Tá hevði hann stav at styðja seg við.
Sámal og Elisabeth fluttu fyri seks árum síðan inn í sambýlið í Mattalág í Havn, har tey hava trivist sera væl.
Hóast heilsan nú er farin at bila, kunnu tey bæði Sámal og Elisabeth framvegis fegnast um lívið og hvønn annan á ellisárum, og tey eru takksom fyri vitjanir av familju, børnum, barnabørnum og nú eisini av langabba- og langommubørnum.
Føðingardagurin verður hildin í hølunum hjá Odd Fellow við Grønlandsvegin 56 í dag millum kl. 15 og 18, har fólk eru væl komin at støkka inn á gólvið og heilsa upp á føðingardagsbarnið.
Vit ynskja Sámali og familjuni til lukku við 100 ára degnum hjá Sámali, og ynskja teimum eydnu og góða samveru í tíð, sum kemur.
John Dalsgarð


text:
Hillary Clinton bleiv týskvøldið á flokksfundi hjá demokratunum formliga tilnevnd sum forsetavalevni hjá flokkinum.
Við hesum skrivar Hillary Clinton søgu við at verða fyrsta kvinna nakrantíð tilnevnd sum forsetavalevni í USA.
Áðrenn tilnevningina var greitt, at Hillary Clinton fór at verða vald, eftir eitt langt stríð við hitt demokratiska valevnið Bernie Sanders, tá hon fekk meirilutan, sum krevst fyri at vinna undanvalið.
Mótstøða hennara til forsetavalið, Donald Trump, verður helst sterkari enn væntað. Seinasta veljarakanning vísir, at Donald Trump hevði vunnið, um val var í dag.
Í vikuni lat Wikileaks skjøl út, sum vísa, at demokratiski flokkurin hevur verið óheiðurligur í undanvalinum, við at arbeiða aktivt fyri, at Hillary Clinton skuldi vinna á Bernie Sanders. Ónøgdin er stór ímillum tey, ið stuðlaðu Bernie Sanders, og tí verður ein av stóru avbjóðingunum at vinna stuðlanir hjá Bernie Sanders, sum er nakað meira vinstravendur enn Hillary Clinton.


text:
Innleiðandi kappingarnar í Medina Leisure Center í Newport er nú lidnar. Svimjararnir hjá okkum hava lagt triðja dagin afturum sær og eru nú klárir til finalurin, ið byrja 17:30. Stemningurin á liðnum er góður og tykjast svimjararnir klárir at geva tað allarsíðsta í kvøld. Allir teir svimjararnir, komu víðari til finalu í kvøld, sum vit væntaðu at fáa við. Dysturin við Guerneys verður øgiligur, áðrenn finalurnar í kvøld eru Guernseybúgvar 3 gullmerki frammanfyri okkum. Í kvøld tykjast í øllum førum 2 gull at vera trygg til okkum, í mun til 1-2 rættiliga trygg til Guernsey, og restina mugu vit so sláast um.
100 blandað kvinnur
Poula Ø. Mohr svam imponerandi 1:07.49 í mun til bestu tíð 1:07.28, sum vísir at hon í øllum førum ikki hevur mist mótið, fyri tað um kappingin hevur verið hørð hesar undanfarnu dagar. Andrea Strachan úr Hetlandi svam bestu tíð 1:05.62, og Poula og Lara Butler av Cayman eru so tvær á øðrum plássi við 1:07.49. Eva Trygvadóttir svam seg til eitt 15. pláss við 1:14.15.
400 frí menn
Pál Joensen svam seg trygt til finalupláss við bestu tíð 4:09.26, frammanfyri Felix Gifford úr Hetlandi á 4:10.94 og Geoffrey Butler av Cayman á 4:11.05. Pál hevur longu vunnið 100, 200 og 1500 frí, og verður tað tí mest sannlíkt eisini til gull her í kvøld.
200 firvald kvinnur
Her hava vit ongan kjans at vinna gull í kvøld. Turið S. Christiansen svam seg gott nokk í finaluna við fimtbestu tíð 2:31.88, men Kristina Neves av Guernsey var til samanberingar heilt niðri á 2:20.92, og hinar báðar næstu eisini væl undir føroyska metinum hjá Nataliu Reinhardt á 2:27.62, Charlotte Atkinson av Man við 2:25.23 og Lara Butler av Cayman við 2:25.85. Astrið Foldarskarð svam seg til eitt 8. pláss við 2:39.19, uttanfyri finalupláss.
100 rygg menn
Magnus Jákupsson svam bestu tíð her, 57.31 frammanfyri Ian Powell av Guernsey á 57.46 og Thomas Hollingsworth av Guernsey á 58.65. Powell hevur til nú vunnið bæði 50 og 200 rygg, men kanska eru vit so mikið heppin, at hann er við at møðast.
100 frí kvinnur
Birita Debes og Kristina Eliasen svumu seg til eitt 4. og 6. pláss í finaluni í kvøld, Birita við 59.54 og Kristina við 1:00.51. Tær tríggjar fremstu svumu avbera skjótt í innleiðandi riðlunum, Emily Bashforth av Jersey 58.34, Kristina Neves av Guernsey 58.95 og Amy Harper úr Hetlandi 59.12. Besta tíð hjá føroyingunum her yvirhøvur er Birita við juniormeti 58.52 frá NJM 2010.
50 frí menn
Pauli Øssursson Mohr megnaði at svimja 23.70 og bestu tíð í innleiðandi, og Heðin Lisberg Olsen næstbestu 24.49. Millum teir Matthew Girard av Guernsey við 24.25, og aftanfyri Heðin Sam Tinson-Wood av Isle of Wight við 24.74, Ben Lowndes av Guernsey við 24.87 og Antoin Le Fevre av Jersey við 24.90. Hetta mugu vit royna at vinna í kvøld, men tað verður nokk tætt.
50 rygg kvinnur
Birita svam komfortabult bestu tíð 30.04, frammanfyri Kerrie Smith av Jersey á 30.99 og Poulu Ø. Mohr á 31.27. Okkara vunnu gull og silvur í 100 rygg, og eru báðar góðar á serliga stuttu teinunum, so her burdi verið góður kjansur fyri gulli.
200 bringa menn
Pál Joensen svam triðbestu tíð 2:24.98, aftanfyri Thomas Hollingsworth av Guernsey á 2:23.76 og Frank Estrada av Menorca á 2:24.84. Besta tíð hjá Páli er føroyska metið 2:16.06 frá Oyggjaleikum í 2009, tá svomið í superdrakt, men tó so mikið skjótt at her burdi verið góður kjansur fyri metall.
4×100 blandað kvinnur
Kristina, Tanja, Astrið og Guðrun megnaðu næstbestu tíð 4:32.48 aftanfyri Jersey á 4:27.62 og frammanfyri Isle of Wight á 4:36.57 og Guernsey á 4:37.13. Gullmøguleikar her, sum skal til um vit skulu hava kjans at vinna okkum inn á Guernsey í samlaða heiðursmerkjastríðnum.
4×100 frí menn
Dánjal, Pauli, Heðin og Pál bestu tíð 3:35.18, frammanfyri Jersey á 3:35.82 og Guernsey á 3:36.20. Aftur ógvuliga týðandi at vit vinna gull, um vit skulu hava kjans at vinna flest av teimum tilsamans.
8×50 frí kvinnur og menn
Hesa stafettina burdu vit átt, við sigri bæði hjá monnum og kvinnum í 4×50 frí. Bestu tíð í morgun, 3:28.52, frammanfyri Guernsey á 3:32.98 og Jersey á 3:33.46. Hetta er ein óoffisiell, traditionell stuttleikakapping, sum ikki telur við í samlaðu uppteljingini av heiðursmerkjum, men tað hevði tó so verið stuttligt at vunnið hana aftur hesuferð, sum í 2009 og 2007.
———
Vegna Svimjisamband Føroya
Jon Hestoy
Liðið hevur telefon +298 51 75 59


text:
Kjakansarar: FlóvinE, Dionysus
kaka segði :Odmarolsen, um tú meinar, at kvinnur skulu fíggja sítt egna barnsburðarfarloyvi, haldi eg, at tað er tú, sum hevur misskilt okkurt heilt fundamentalt. Tað kemur samfelagnum og øllum arbeiðsplássum til góðar, at vit føða tykkara skíti børn - framtíðarborgarar og -arbeiðsmegi.
Ein hvør arbeiðsgevari, sum setur eina kvinnu í aldrinum millum uml. 20 og 40 ár í starv, veit, at hendan kvinnan helst skal hava nøkur børn, so útreiðslur í sambandi við barnsburð má eitt arbeiðspláss hava innroknað í heildarroknskapin, akkurát sum ein handil altíð roknar við ávísum spillprosenti av vørum.
kaka segði :Eisini viðvíkjandi læknavitjanum, kann tað væl setast spurnartekin við, um tað skal roknast sum frávera ella ikki. Hjá fólki, sum fara til lækna eina ferð um árið ella minni, er tað eingin fíggjarligur kleppur, men hvat við teimum, ið hava varandi trupulleikar av onkrum slagi og mugu til lækna ella á laboratoriið við jøvnum millumbilum ? Skulu tey vera fyri mismuni, tí at tey stríðast við okkurt brek, tey ikki sjálv hava valt ?
kaka segði :Ná, men hetta alt er kanska eitt sindur off-topic, tí blóðgevar eru frísk fólk, sum sjálvboðin gera eina samfelagstænastu, ið er neyðug fyri øll onnur. Hví skulu tey missa løn av tí ?
odmarolsen segði :so hvat við at pør fíggja teirra barnsburðarfráveru?
odmarolsen segði :Hví skulu vit í felag rinda fyri tannlæknarokningarnar hjá hvørjum øðrum?
odmarolsen segði :Hví havi eg rætt til endurgjald um eg skifti brillur
odmarolsen segði :Hvat um tey vilja selja lutaseðlar fyri Reyða Kross? Skal tað ikki verða roknað sum frávera? Hvat um tey so gera tað hvønn dag?
Aftur til Politikkur og samfelag
Kjakarar til staðar her: No registered users


text:
- Tíðindi, mentan og ítróttur
Mál triðja hvønn minutt. 11 móti 8 og vunnu 32-0
Næstabesta liðið hjá B36 vann í dag 32 - 0 á næstbesta liðnum hjá ÍF.
Helst er talan um ein tann størsta sigurin í næstbestu deildini nakrantíð.
ÍF liggur niðast í næstbestu deildini, og um niðurflytingarplássið stríðast B36, Giza Hoyvík og TB/FC Suðuroy/Royn.
Tætt er millum liðini, og tí kann málmunurin fara at gerast avgerandi fyri, hvør flytur niður.
Bara átta spælarar
Tá dysturin byrjaði, vóru bara átta spælarar hjá ÍF á vøllinum.
Dysturin blívur spældur beint eftir Summarfestivalin.
Leif Andre Eliasen, formaður í ÍF, vísir aftur, at spælararnir ikki hava tikið dystin í álvara og hava hildið festival í staðin.
- Her er talan um eina misskiljing.
Vanliga fáa liðini boð frá samskiparnum týsdagar.
Misskiljing um tíðina
Vanligi samskiparin er burtur, og á ein ella annan hátt er ein misskiljing hend.
Venjarin hjá fyrstu deild helt, sambært faroesoccer, at dysturin skuldi spælast klokkan 18.00
Ikki fyrr enn í morgun varnaðist venjarin, at dysturin skuldi spælast klokkan 12.15, sigur Leif Andre Eliasen.
Leif Eliasen leggur afturat, at fleiri spælarar vóru upptiknir í morgun.
Onkur teirra av barnadópi, tí bar so illa til at manna lið.
Sí eisini


text:
Dan í Soylu til HB
1. lið18-10-2017 - Jónfinn Petursson
Fyrsti uttangarðs spælarin til komandi kappingarár er nú klárur. Greitt er at Dan í Soylu skiftur blá/svørtu blusuna hjá EB/Streymi út við okkara reyð/svørtu.
Dan í Soylu ið er 21 ára gamal, er barnvaksin B71-ari og leikti, bara 16 ára gamal, sín fyrsta dyst á besta liðnum 1. august 2012 tá sandoyingar á heimvølli taptu 0-2 móti 07 Vestur.
Í 2013 og 2014 var Dan partur av okkara frálíku U18 dreingjum, sum tá var eitt samstarv við oyggjabúgvarnar fyri sunnan.
Frá 2014 til 2016 var Dan avgerðandi partur av besta liðnum hjá AB, áðrenn hann í ár skifti norð í Sundalagið.
Vit gleða okkum almikið um at hava fingið hendurnar í frálíka miðvallaranum og ynskja honum vælkomin í Havnar Bóltfelag.
Mynd: Turið Láadal Sejersdóttir


text:
Hagtalsyvirlitið gevur tær eina samlaða mynd av hvussu tín støða er yvirfyri teimum ymsu kreditorunum.
Fyri hvønn einstakan kreditor sær tú hesar samanteljingar:
Tal móttiknar rokningar
Samlað uppkravd upphædd
Hvussu nógv hevur tú goldið
Hvussu nógv manglar tú at gjalda
Tú hevur stýringina. Gjald tínar rokningar, nær tað skal vera. Tú kann enntá fáa framtíðar rokningar goldnar sjálvvirkandi.
Er sjálvvirkandi gjaldsavtala ikki skrásett, so kann rokningin gjaldast við gjaldskorti.
Tann 1. Juni 2015 var ein stór príslækking á GS- og LS-gjøldum, sum svarar til 30 % príslækking, til okkara kundar.
Tað eru ikki einans kundar okkara, ið njóta fyrimunir við at móttaka talgildar rokningar. Innanhýsis hjá okkum er eisini nógv broytt til tað betra, sigur Petur Amon Dalbø.


text:
Leygardagin 17. mai frá kl. 15.00 til uml kl. 22.00 verður skipað fyri einum sokallaðum "Seniorfestivali" á røktarheimsøkinum.
10 – 12 vælumtóktir tónleikabólkar koma at luttaka.
Hesir,sum í fyrstu syfti verða avdúkaðir, eru: Magni Christiansen – Sámal Ravnsfjall – JensLisberg og Árni Andreassen. Fleiri nøvn verða avdúkað í næstum!
Hendan dagin,har vit vóna at veðrið verður gott, verður pallur og tvey telt sett upp á parkeringsøkinum omanfyri heimið. Eisini verður Røktarheimi ð "opið" fyri festival gestum.
Eingin nýtist at ganga svangur, tí møguleiki verður at keypa ymiskt gott til matna!
Ongin parkering verður á økinum hendan dagin og verður víst til parkeringsøkið við, Ítróttar/Støkkhøllina,læknamiðstøðina, Løkshøll og aðrastaðnis í nánd.
Sum orðið sigur, so er festivalurin ætlaður "seniorum" . Vit hava ikki sett nakað aldursmark, og siga tað tí soleiðis:, at tey, ið "føla" seg at vera "seniorar" eru vælkomin. Tó skal viðmerkjast, at festivalurin ikki er ætlaður børnum og ungum!
Luttakaratalið verður avmarkað og tí tað umráðandi at ogna sær atgongumerki sum skjótast.
Atgongumerki kostar kr. 200,00.
Tey,ið ynskja at keypa atgongumerki kunnu ringja á tlf. 290212 ella senda ein teldupost til : seniorfestivalurin@gmail.com.
Tá goldið er á konti í Bank Nordik 6460 5295353 – er atgongumerkið tryggjað!
09.05.2014
Tónleikafestivalur á Røktarheimsøkinum í Runavík.
Leygardagin 17. mai frá kl. 15.00 til uml kl. 22.00 verður skipað fyri einum sokallaðum "Seniorfestivali" á røktarheimsøkinum.


text:
Rastafarilæran
Rastafarilæran tók seg upp ímillum tey fátæku í Kingston í Jamaika í 1930-árunum. Tey, ið taka undir við hesari læru, halda, at Haile Selassie (1892-1975), sum var keisari í Etiopia, var ein gudur. Tey trúgva eisini, at Gud (Jah) skal føra tey aftur til Etiopia, hitt lovaða landið. Ras Tafari (Haile Selassie) ráddi í Etiopia tey árini, óteljandi afrikonsk fólkasløg vórðu kúgað um allan heim. Hjá mongum menniskjum í Karibia gjørdist hann ímynd um betri kor. Tey blandaðu saman frásøgur úr Bíbliuni og ynski og dreymar sínar og hildu, at svarta ættarslagið var útvalt fólk, ið hevði tolt nógv, men at Haile Selassie nú skuldi bjarga teimum og føra tey heim aftur til eitt betri lív í Afrika. Tey nevndu seg rastafarianar, eftir honum. Síðan í 1970-árunum er reggaetónleikurin, sprottin úr rastafarilæruni, farin um allan heim. Rastafarianar eta vanliga ikki svínakjøt, eru ímóti harðskapi og ganga við síðum flættum. Klæði teirra eru mest grøn, gul og reyð, ið eru litirnir í tjóðarmerki Etiopia.


text:
I dag uppkom spýrsmal um hva lang a eln jer í óleike lendar. Og det jer týdligt at det har skifte undar teidar sum gat og pa óleike hald hjer í nordin.
Í hvikke fall sum helst so skudde iag keike ettar hva mike a gutnisk eln var pa. Og det var inte so lét til hitte sum iag tróde. Iag skudde og laite ettar teksti pa elni sum finns pa kýrkuduri í Stange. No hittede iag inte det heldar, men iag vil nukk minnes at de gar so hier:
Hitta ier ret gota eln.
Hvat lang ha no ier det vait iag inte, men iag har fýr mi at ha jer noke runt 55 sm.


text:
Bárður S. Nielsen spyr løgmann um ætlaðu stjórnarskipanina
22. august 2017
Til løgtingsfundin í morgin 23. august 2017, hevur Bárður S. Nielsen, løgtingsmaður og formaður í Sambandsflokkinum, sett Aksel V. Johannesen, løgmanni, ein munnligan fyrispurning um ætlaðu stjórnarskipanina
Løgtingsmaðurin spyr fylgjandi:
1. Metir løgmaður, at uppskotið til stjórnarskipan uppfyllir krøvini til lógaruppskot, sum eru ásett í Tingskipanini ?
2. Ætlar løgmaður at geva øllum flokkum á Tingið somu atgongd til embætisverkið, nú teksturin í stjórnarskipanini skal greinast fyri føroyingum ?
Bárður S. Nielsen, løgtingsmaður, sigur í sínum viðmerkingum til fyrispurningin, at løgmaður hevur í miðlunum boðað frá, at nú fer samgongan at miðla stjórnarskipanina, ið smb. Løgmanni sjálvum, annars ikki er eitt samgongumál, á ein einfaldan og vælskiljandi hátt, soleiðis at tað er lættari og skjótari at seta seg inn í, og skapa sær eina meining um.
Víðari sigur løgmaður, at samgongan fer at gera meira kunningartilfar, so innihaldið verður miðlað á ein meira einfaldan hátt, og at fleiri fólk vónandi fara at luttaka í kjakinum. Og at hóast freistin er farin, so verður framhaldandi møguligt at senda viðmerkingar, bæði til Løgmansskrivstovuna, ið síðani koyrir viðmerkingar víðari til Løgtingið, og beinleiðis til Løgtingið.
Bárður S. Nielsen heldur, at her kemur bland í uppbýtið millum lóggevandi valdið, ið er Løgtingið, og útinnandi valdið, ið er Landsstýrið.
Vónandi fer løgmaður at virða allar partar í málinum, soleiðis at eisini tey, ið ikki eru samd við tulkingini hjá løgmanni, fáa sama møguleika til at brúka embætisverkið, eftir at málið er latið Løgtinginum til viðgerðar.
Tingskipanin ásetir, at lógaruppskot skulu innihalda viðmerkingar, bæði almennar og serstakar viðmerkingar til hvørja grein sær, har greitt verður frá innihaldinum av hvørjari einstakari grein í uppskotinum. Eisini skal her verða greitt frá ætlanini við greinini, og hvussu hon skal skiljast.
At enda sigur Bárður S. Nielsen í sínum viðmerkingum til munnliga fyrispurningin, at eisini verður ásett í tingskipanini, at Løgtingsformaðurin skal, eftir at hava fingið samtykki frá formansskapinum, mæla Løgtinginum til at vísa burtur uppskot, sum ganga í móti stýrisskipanarlógini ella tingskipanini. Tað kann tí undra, at Løgmaður ætlar at leggja stjórnarskipanina fyri Løgtingið, ið ikki fylgir ásetingunum í Tingskipanini, og spennandi verður at síggja um tingskipanin verður fylgd í hesum týdningarmikla málið fyri Føroyar.
Sambandsflokkurin
RN
Aftur


text:
Býurin Mosul í Irak, hevur seinastu trý árini verið undir stýrinum hjá Islamiska Statinum, men í august í ár megnaðu irakiskar herdeildir at taka býin undir irakiskt stýri aftur.
Hetta er ein liður í, at Islamiski Staturin, alsamt missur meira og meira vald. Tað upplýsir KVF.
Fyri Mosul merkir hetta, at nú kunnu børn endiliga sleppa aftur á skúlabonk, eftir at hava gingið heima í trý ár. Tað skrivar heimasíðan Npr.org.
Meðan Islamiski Staturin hevði valdið í Mosul løgdu tey allar skúlar niður, og settu átrúnaðarlæru og vápnalæru á bredddan ístaðin.
Skúlarnir mugu byrja púrasta av nýggjum. Irakiskir myndugleikar hava skipað byrjanini av skúlagongdini aftur soleiðis, at til ber hjá børnum at taka eina støðisroynd fyri at kanna um tey kunnu leypa nakrar flokkar um, og soleiðis koma á tað floksstøði, sum tey áttu at verið á, um skúlatíðin ikki hevði verið avbrotin.
Men avbjóðingarnar eru nógvar. Skúlarnir eru niðurslitnir og nærum onki tilfar er til taks. Fólk vera eggjaði til at lata skúlum bøkur, soleiðis at tey kunnu fáa bókasøvn og undirvísingartilfar.
Hóast nógvar avbjóðingar, so fegnast fólk um at Islamiski Staturin endiliga hevur mist valdið á býnum. Tí eru fólk spent og viljasterk farin til verka, at fáa skúlarnir í Mosul upp at standa aftur.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Jógvan spælir á Torginum
Fuglfirðingurin Jógvan Joensen vann fram sum ein bjørt stjørna í donsku X Factor kappingin í fjør. Við sannførandi framførslum, framúr musikaliteti og einum tryggum úttrykki vann Jógvan seg allan vegin í finaluna, har hann endaði næstfremstur av øllum teimum hundraðtals fólkunum, ið høvdu bjóðað seg fram í kappingini.
Síðani hevur Jógvan arbeitt víðari við sínum tónleiki, og hann hevur latið útgávu frá sær. EP-útgávan kom fyri jól í fjør og kallast Love That You Love. Mest spældi sangurin hjá Jógvani er helst sangurin, sum hann gjørdi til X Factor finaluna. Sangurin kallast Best Kept Secret.
Jógvan Joensen spældi á Summar Festivalinum í fjør, og festivalurin er fegin um at bjóða evnaríka tónleikaranum vælafturkomnum á landsins størsta tónleikatiltak.


text:
Orkudrykkir eru ikki ætlaðir børnum at drekka
Heilsufrøðiliga Starvsstovan ávarar nú foreldur ímóti at lata børn drekka orkudrykkir.
“Eitt barn sum vigar 40 kg. (uml. 11 ára gamalt), eigur ikki at fáa meira enn 100 mg. av koffeini um dagin. Í einum hálvum litri av orkudrykki eru vanliga 160 mg. av koffeini, sigur Heilsufrøðiliga Starvsstovan. Starvsstovan mælir tí børnum heilt frá at drekka orkudrykkir, og tað ger matvørustýrið í Danmark eisini.
Heilsufrøðiliga Starvsstovan sigur, at orkudrykkir eiga at vera merktir soleiðis, at teir ávara børn, kvinnur, ið eru við barn, og kvinnur, ið geva bróst, um, at tey ikki eiga at drekka slíkar drykkir. Eisini sigur Starvsstovan, at alkohol og orkudrykkir eru ein vandamikil blanding.
Nøgdin av koffeini í eini vanligari cola er 92 mg. pr. litur, meðan tað er eru 160 mg. av koffeini pr. kg av ljósari sjokulátu. Í orkudrykkjum er nøgdin upp til 320 mg. pr. litur og í vanligum kaffi er nøgdin um 655 mg. pr. litur.
Longu áðrenn orkudrykkir komu á marknaðin í Norra fingu 5% av 13 ára gomlum norskum børnum ov nógv koffein dagliga, skrivar heimasíðan matportalen.no.
Hjáárin av ov nógvum koffeini kann vera: órógva hjartarútma, ov høgt blóðtrýst, hjartabankan, andaneyð, búkilska, kvalmi, angist, fjáltur, ilt við at sova, og í ringasta føri hjartasteðgur.
Í ES londunum verður kravt, at orkudrykkir og aðrar matvørur sum innihalda meira enn 150 mg. av koffeini pr. litur, skulu hava ávaringarmerki um heilsuvandan.
Mynd: Jyllandsposten.dk
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Hey kæru foreldur
Her ein fyrispurningur.
Fyri heyst tosaðu vit í flokkinum eitt sindur um Rómverjatíðina. Hetta, kanska serstakliga í samband við tað, at staburin í SFs fór til Italia, Rom og Assisi; og so tað, at eg hevði sæð dagførdu útgávuna av Ben-Hur, og bleiv eg inspireraður.
Vit sóu 'treylarir' av filmunum, bert treylarir. Eg forkláraði um gladiatorar og Circus Maximus. Børnini framúr áhugaði, fyri ikki at siga bergtikin. Og søgan, ella søgurnar, eisini sera áhugaverdar.
So lutvíst av hesum, men eisini tí, at tey enn ikki eru sloppin "at spæla", út í garðin ella hyggja film og so framvegis, segði eg við flokkin, at vit kanska fóru at hyggja at eitt nú The Gladiator.
Og hann er góður. Og dekan sigandi um tíðarskeiðið.
Men, og nú kemur tað!, filmurin The Gladiator er nokkso blóðugur. Vetið meiri enn eg roknaði við--og mintist.
Tí velji eg at spyrja tykkum, ið ultimativt varða at børnunum, hvat tit halda: er tað í lagi, at 5.b sær filmin; ella ikki?
Ivaleyst hava tey sæð "ógvusligari" enn hetta í heimliga gerandisdegnum, kanska!, men ábyrgdin er ein onnur innan skúlaregi.
Um tit geva loyvi, tá fari eg sita inni við teimum, eyðveri tað, men fari hartil at forklára teimum um filmin og geva neyðuga fyrireiking. Sjálvsagt.
Vinarliga gevið mær boð ella meining um hetta á agga.niclasen@skulin.fo
Virðingarfylst, Agga
gg: Niðanfyri er leinkja frá Medierådet, ein meting, tó, frá ár 2000:
http://www.medieraadet.dk/Soeg/afgorelse?vurdnr=1001533


text:
IKTUS í Løkshøll
Sjónvarpsrásin IKTUS fer at hava eitt LIVE sjónvarpskvøld úti í Løkshøll í Runavík leygarkvøldið 8.mai.
Tá eru 2 ár liðin síðan IKTUS varð stovnað.
Í hesum sambandi kemur Betesdakórið við góðum gomlum sangum at hava eina "Gaither" framførslu við kóri og solistum; kapelmeistari verður Torkil Mørkøre.
Endamálið við sangkvøldinum í Løkshøll 8. mai er at hátíðarhalda 2 ára dagin við einum góðum hugnaligum tiltaki og at gera vart við sjónvarpsrásina.
IKTUS er ein sokallað free-to-air rás, t.v.s. hon krevur einki kort, er ókeypis at síggja, og verður fíggjað við stuðlum og gávum. Tað eru ikki nokk stuðlar enn til at IKTUS kann halda á at víðka senditíðina og sendistøðir.
Hetta kvøldið verður tí eisini høvi at tekna seg sum stuðul, bæði á staðnum og gjøgnum telefon ella teldupost, tí ynski er at fólk í Suðuroy og aðrastaðni eisini skulu síggja IKTUS.
Allir fastir stuðlar, bæði "gamlir" og nýggir, fáa eina DVD ella fløgu, sum er framleidd til endamálið. Tað er ein upptøka av einum góðum sangkvøldi, sum bólkurin VITIN úr Klaksvík hevði í Løkshøll í nov. 2009.
Tað verður ókeypis atgongd til sangkvøldið og øll eru vælkomin í Løkshøll at hoyra góðu gomlu sangirnar og tað, sum annars verður at síggja og hoyra og at fáa ein góðan drekkamunn í steðginum.
Live á IKTUS!
IKTUS fer at senda tiltakið beinleiðis og byrjað verður at senda ymiskt tilfar kl 18:00. Tiltakið í Løkshøll byrjar kl 19:00. Annars fæst meira at vita seinni á heimasíðuni.
kelda: iktus.fo


text:
Klaksvíkar Sjónleikarafelag farin í holt við nýggjan, spennandi sjónleik
Klaksvíkar Sjónleikarafelag er farin í holt við ein nýggjan, spennandi og øðrvísi sjónleik. Sjónleikurin eitur Gittaristarnir. Line Knutzon hevur skrivað leikin, og Bergur Rasmussen hevur umsett.Talan er um ein komi/tragiskan sjónleik, sum torir at nema við aðrar leiðir, enn tað vit eru von við í Føroyum. Leikurin snýr seg í stuttum um, at vísusangarin og tólvtónakunstnarin John Hansen er deyður. Umhvørvið rundan um hann er skelkað. Fýra trúðfastir fjepparar gera av at halda eina minniskonsert frammanfyri víðagitnu húsini hjá John Hansen, sála. Sjónleikurin varar í góðan tíma og verður væntandi sýndur í januar/februar mánað.
Leikarar eru: Høgni Olsen, Sára Skarðenni, Jógvan á Høvdanum (yngri) og Eva Maria Brynhildardóttir Bláhamar. Ria Tórgarð er leikstjóri, og fyriskipari er Rudolf Joensen.


text:
Ari av Rana
12.01.2018 - 11:45
Tíðindi > Samfelag & Politikkur > Almannaverk og sosiala økið
Ársins fyrsti tingfundur varð settur í dag kl. 10, har fyrsta viðgerð av Pensjónsnýskipanini, er á skránni.
Seks uppskot verða viðgjørd í dag:
1. Løgtingsmál nr.65/2017: Uppskot til løgtingslóg um broyting í løgtingslóg um áseting lmannaveitingum (Pensjónsnýskipan)
2. Løgtingsmál nr.66/2017: Uppskot til løgtingslóg um broyting í løgtingslóg um viðbót til ávísar pensjónistar v.fl. (Pensjónsnýskipan)
3. Løgtingsmál nr.67/2017: Uppskot til løgtingslóg um broyting í løgtingslóg um almannapensjónir o.a. (Pensjónsnýsipan)
4. Løgtingsmál nr.69/2017: Uppskot til løgtingslóg um broyting í løgtingslóg um eftirløn (Eftirlønarlógin) (Pensjónsnýskipan)
5. Løgtingsmál nr.70/2017: Uppskot til løgtingslóg um broyting í løgtingslóg um arbeiðsmarknaðareftirlønargrunn (Pensjónsnýskipan)
6. Løgtingsmál nr.71/2017: Uppskot til løgtingslóg um javningarprosent til almannaveitingar
Hesi seks tingmálini verða viðgjørd undir einum, og verða síðani beind í ávikavist Trivnaðarnevndina og Fíggjarnevndina.
Eisini verða framløgur í løgtinginum í dag.


text:
Stutt frá Aðalfundi 26.10.2014
- Details
- Útgivið tann 27 Oktober 2014
- Skriva hevur Ragna Maja Kruse
Aðalfundurin 26.10.2014.
Allir næmingar ella avvarðandi høvdu fingið boð til tíðina, tvs 14 dagar fyri fundin, sent við telduposti.
Tað var ein góður fundur , hóast ynskiligt hevði verðið, at fleiri fólk komu á fundin. Hetta var fundurin, fleiri fundir verða ikki hetta skeiðið.
Tosað var um komandi støðu, (stykki 6 í skránni), har lærarir leggja um, tá tað snýr seg um hetta, at spæla leik við øllum bólkinu, í mun til nýhugsan, út frá umleggingini av hvussu vit gera Leikaløtuna í ár.
Fundarfólkini fingu eitt gott prát um frálæruhætir, grundarlagið fyri teaturskúlanum, uppmøting etc.
Uppmøttu limirnir undraðust yvir, at tey vóru so fáment og um manglandi áhugan fyri arbeiðinum komandi ár og vitan um hvat vit gera á Dramaverkstaðnum.
Til tykkum sum komu, takk fyri ein góðan aðalfund
Ragna Maja Kruse, forkvinna.
Leiðaraskúli á Selatræð 4.-10. august 2014
- Details
- Útgivið tann 18 Juni 2014
- Skriva hevur Hjørdis Verlandsdóttir Johansen
Til limir á Dramaverkstaðnum frá FUR (Føroya UngdómsráðNú er møguleikin at senda leiðarar hjá tykkum, ella komandi leiðarar á Leiðaraskúla har tey fáa frálæru í leiðaraskapi, og eru saman við barna- og ungdómsleiðarum úr Norðurlondum.
Leiðaraskúlin er á Selatræð 4.-10. august, og vikan er fylt við læring og upplivingum.
Síðing, rógving, mentanarkvøld, grill, Summarfestivalur v.m.Freistin at melda til er longu nú 20.juni.
Luttakaragjaldið er bert kr. 900.
Tilmelding 2014-2015
- Details
- Útgivið tann 06 Juni 2014
- Skriva hevur Hjørdis Johansen
TILMELDING
Summir bólkar eru fullir, sí niðanfyri!
Bólkur 1. Pláss eru eftir!
7 til 8/9 ár. Broytt til Mánadag 15.30 til 16.20
Tilmelding fer fram her inni á heimasíðuni.
Vit taka børn inn, sum eru fylt 7 ár áðrenn 1. jan 2015.
Skeiðini byrja í august/september. Av og á ber til at taka børn, frá bíðilistanum, inn eftir jól/nýggjár.
Vinarliga lesið um treytirnar, sum eru galdandi fyri at ganga til drama á Dramaverkstaðnum, undir varðablaðnum "Kunning" !
Næmingar fáa tilboð um pláss áðrenn byrjað verður.
Um ikki liggur fyri at ganga tað bjóðaðu tíðina, verður plássið bjóðað øðrum næmingi á bíðilistanum.
Tey sum ikki møta 3 ferðir, uttan góða grund, sleppa ikki at halda fram tað árið.
Vit hava avtalað við skúlan í Havnar Sjónleikarfelag, at tey, sum eru sloppin inn á tveir sjónleikaskúlar, skulu velja annan av teimum, og um næmingurin vil skifta, so verður tað næsta ár.
Et áðrenn tú kemur… matur og skógvar sleppa ikki inn við í venjingarhøllina.
Undir varablaðnum "Tilmelding" er skema, sum skal útfyllast og niðast er ein teigur við tilvildarligum teknum, og síðan er bara at melda til.
Hvørt ár teknar man seg av nýggjum, og vit gera vart við, at plássini eru avmarkað!
Um tað eru trupuleikar á Tilmeldingarsíðuni, skrivað so ein teldupost undir varablaðnum "Fá samband" ella til This email address is being protected from spambots. You need JavaScript enabled to view it.
Í 2014 - 2015 eru bólkarnir hesir:
Bólkur 1. Pláss eru eftir!
7 til 8/9 ár. Broytt til Mánadag 15.30 til 16.20
Børnini skulu vera fylt 7 ár áðrenn 1. januar 2015.
Lærari Ebba Malena D Thomsen.
Bólkur 1 er býttur í 2 skeið:
*Fyrra skeið sept, okt, nov 2014.
*Seinra skeið jan, feb, mars 2015.
Næmingar mugu meldast til av nýggjum til seinra skeiðið!
9 til 10/11 ár. Mánadagar 16.00 til 17.45.
Lærari Ebba Malena D Thomsen.
Hvørt ár teknar man seg av nýggjum,
Bólkur 3. Pláss á bíðilista!
11 til 12 ár. Týsdagar 16.15 til 18.00.
Lærari Ebba sofía Kruse.
Hvørt ár teknar man seg av nýggjum,
Bólkur 5. Pláss eru eftir!
13 til 17/20 ár. Hósdagar 18.00 til 20.00. (tíðin kann lagast til)
Lærari Hjørdis Johansen.
Hvørt ár teknar man seg av nýggjum,
Komandi Summarleikir 2014
- Details
- Útgivið tann 19 Mars 2014
- Skriva hevur Hjørdis Verlandsdóttir Johansen
Komandi Summarleikir 2014Allir bólkar hava vant leikir eina tíð, og væntandi fara øll at spæla síðst í mai 2014 .
Leikirnir, sum arbeitt verður við, eru Geitalombini, Fremmanda gentan, Ósjónliga gentan og Annars!
Dramaverkstaðið vónar at kunna fáa innivist aðrastaðnar at spæla í, tí tað er í so trongt hjá okkum sjálvum.
Helst verður tað so, at allir bólkar spæla somu dagar. Seinri verður lýst við nær og hvar vit spæla
Fræið, Spírin, Aksið, Sýran, Rótin og Hvonnin
- Details
- Útgivið tann 03 Januar 2014
- Skriva hevur Hjørdis Verlandsdóttir Johansen
Drama byrja aftur í viku 3. Somu tíðir, sum áðrenn jól.
Gleðið meg! Síggjast
Hjørdis V. Johansen
Marin og Anfinn 2004


text:
Ingi Samuelsen
12.01.2018 - 09:33
Tíðindi > Uttanlands > Politikkur
Alt bendir á, at glið nú er komið á stjórnarsamráðingarnar í Týsklandi millum kristdemokratisku flokkarnar hjá Angela Merkel og sosialdemokratarnar.
Sostatt bendir alt á, at semja fæst um at halda fram við breiðu samgonguni, ið hevur stýrt landinum í fýra ár.
Hol kom á samráðingarnar í morgun eftir at partarnir høvdu havt samráðingar í eitt heilt samdøgur út í eitt.
Harvið kunnu CDU/CSU-flokkarnir hjá Merkel og SPD hja Martin Schulz fara í gongd við samráðingum um hvussu stjórnarsamgongan skal mannast.
Men fleiri forðingar kunnu koma í vegin. Schulz hevur lovað limunum í sosialdemokratiska flokkinum, at tey skulu sleppa at atkvøða um, hvørt samgongan við kristiligu flokkarnar skal halda fram, skrivar Ritzau.


text:
Nú er skjótt aftur tíð til at senda tilfar inn til Vencil. 1. august er innlatingarfreistin til Vencil hin 11. Um onkur hevur eina stuttsøgu, eina yrking, eitt leikbrot/stuttleik ella eina ritroynd liggjandi, sum eru væl gjøgnumarbeidd og liðug eru tey vælkomin at senda tilfarið inn til Vencil. Atsetri er: vencil@vencil.fo.
Vit hava eisini fingið nýggja heimasíðu, sum vit ætla at hava so virkna sum gjørligt. Tú er vælkomin at senda inn tilfar til heimasíðuna. Tilfarið, ið sent verður má hava okkurt við skaldskap at gera. Vencil vil fegin hava ummæli, høvundalýsingar, góðar og vánaligar lesiupplivingar, yndisbøkur. Stuttligt hevði verið, um onkur lesari sendi okkum eitt ummæli av einum Vencli, hann hevur lisið, ella av einum teksti úr onkrum av teimum tíggju Venclunum, hann hevur lisið.
omr & aód


text:
Nýggjur formaður í Fiskidaganevndini
politikkur08-03-2017 - 08:42 - Jóanis Nielsen
Høgni Hoydal, landsstýrismaður, hevur tilnevnt Hjalmar Hansen sum nýggjan formann í Fiskidaganevndini.
Fiskidaganevndin skal, sambært § 5, stk. 10 í lógini um vinnuligan fiskiskap, lata landsstýrismanninum metingar um støðuna í botnfiskastovninum og tilmæli um fiskidagar, og hvussu fiskiskapurin skal skipast tað komandi fiskiárið.
Hjalmar Hansen hevur royndir, ið eru viðkomandi fyri uppgávuna. Hann hevur verið skrivari og samskipari í nevndum, ið hava gjørt tilfar, frágreiðingar og lógaruppskot um skipanir av fiskiveiðu við meira.
Fiskidaganevndin skal koma við sínum tilmæli fyri 22. juni 2017.


text:
Svimjisamband Føroya var herfyri vertur fyri árliga fundinum hjá Nordic Life Saving Group, og valdi tá heldur serstakt at hava fundin í Koltri. Hetta var fyrstu ferð at ein slík ráðstevna hevur verið fyriskipað í Koltri, og gjørdist tað ein ógloymandi túrur hjá øllum luttakarum.
Nordic Life Saving Group er felagsskapurin hjá norðurlendsku lívbjargingarsambondunum í Íslandi, Danmark, Noregi, Svøríki, Finnlandi, Estlandi og Føroyum. Summi av hesum sambondum hava tilknýti til (kapp)svimjisambandið í sama landi, meðan onnur eru sjálvstøðugir felagsskapir.
Ársfundurin gongur uppá skift ímillum londini, og var tað so okkara túrur hesuferð, at skipa fyri honum í Føroyum. Og við tað at okkara primus motor innanfyri lívbjarging, Sørin Djurhuus, hevur røtur í Koltri, so valdi SSF at royna hetta.
Sjálvur fundurin varð hildin Niðri í húsi, sum eru partur av tí forna men nýrenoveraða býlinginum Heima í húsi. Har búðu eisini summir av luttakarunum, meðan aðrir búðu í bóndahúsunum Norðuri í Gerði. Galladøgurðin varð hildin í roykstovuni Uppi í búð, við moldgólvi og øllum.
Á fundunum kom sjálvsagt nógv áhugavert fram, so sum úrslit frá átøkum til at fáa fleiri at nýta bjargingarvest, og til sum heild at økja um trygdina nær vatni. Hinir felagsskapirnir virka her í stóran mun við strond, heldur enn í svimjihyli, sum er eitt øki sum SSF ikki hildið seg kunna átaka sær enn.
Veðrið var av tí fagrasta, og lá tað tí eisini ræði fyri at fara túr niðan til Eiðisdammin og upp á Kolturshamar. Eisini svumu summi á sandinum, sjálvsagt við lívbjargara á vakt.
Svimjisambandið ynskir at takka øllum teimum sum stuðlað hava hesum tiltaki, til dømis Hiddenfjord við einastandandi góðum laksi, Fønix við lummalyktum til at ganga ímillum við í myrkrinum, bóndahjúnunum í Koltri fyri innivist og vælvild, umframt høvuðsstuðlum okkara LÍV og Atlantic Airways.
Vegna lívbjargingarátak SSF
Rókur í Jákupsstovu


text:
- Tíðindi, mentan og ítróttur
Nógvir eldsbrunar og óarbeiðsføri í fjør
Óvanliga nógvir eldsbrunar hava verið í húsum, og haraftrat hava fleiri miðalstórir skaðar verið, sum eru hendir orsakað av vánaliga vetrarveðrinum.
Men hóast fleiri skaðar, hevur felagið størri avlop í fjør enn árið fyri. Avlopið var 9,6 milliónir í fjør, meðan avlopið í 2014 var 7,1 millión krónur.
Hjá Betri Pensjón gekst hinvegin verri í hond. Felagið hevði seks milliónir krónur í halli.
Fleiri orsøkir
Tað eru tvinnar orsøkir til vánaliga úrslitið. Onnur er, at fleiri stórir skaðar hava verið, har fólk antin eru vorðin óarbeiðsfør ella deyð.
Hin orsøkin er, at føroyingar liva longri í dag enn í 2007, tá Betri Pensjón byrjaði sítt virksemi. Menninir liva 1,8 ár longri og kvinnurnar 2 ár longri. Hetta ger, at tíðarskeiðið gerst longri, har fólk fáa útgoldið pensjón frá felagnum.
Onki bendir á, at hendan gongdin fer at venda. Heilsurøktin og heilivágurin gerast betri, og tí hevur verið neyðugt at hækka avsetingarnar munandi hjá teimum, sum eru byrjað at fáa pensjón frá felagnum, sigur Tryggingarfelagið Føroyar í tíðindaskrivi.
Sí eisini


text:
Tað er leygardagur, og øll tíni vinfólk eru farin í býin, og man er fastur heima saman við familjuni. Man er ræstleysur, og tað kennist, sum øll hava tað stuttligari enn tú. Man situr so leingi og hugsar og spekulerar um, hvat hini gera, at man als ikki fær notið dýrabaru tíðina saman við familjuni. Tá klokkan verður nóg nógv, klárar man ikki at halda sær aftur og endar í býnum.
Kennir tú væl til hesa støðuna, hevur tú verið eitt offur fyri FoMo, og tú skalt heilt víst lesa víðari.
FoMo? Hvat er tað?
FoMo er eitt enskt hugtak, ið er ein stytting fyri Fear of Missing out. Í 2013 bleiv orðið nýtt í kendu orðabókini Oxford Dictionary. Heilt ítøkiligt merkir tað, at tú alla tíðina hevur kensluna av, at alt tað stuttliga og hendingaríka hendir á teimum støðum, tú ikki ert á. Tú hevur tað sera ringt við at fara frá einum balli, fundi, møti ella arbeiði, tí tú ert bangin fyri, at okkurt spennandi fer at henda, ið tú ikki fert at vera ein partur av.
Økja sosialir miðlar um FoMo?
Tað er ikki heilt víst, hvørt FoMo er eitt nýtt ting ella ikki. Eftir mínari meining og kanning, so hevur tað altíð verið ein partur av samfelagnum. Eg vænti, at fólk hava altíð havt tað trupult við at t.d. vera á bygd meðan ólavsøka er í Havn. Men tað er heilt víst, at síðan lívið hjá øðrum er vorðið so alment, eru tað fleiri og fleiri, ið líða av FoMo. Man sær onnur á barr, til spennadi tiltøk, kappingar og annað, og man fær als ikki frið í sálina. Hóast man situr saman við trimum av sínum nærmastu vinum, so hevur man konstant sosiala kontakt við onnur, ið eru alla aðrastaðni enn saman við tær.
Ung sum eldri hava eisini alla tíðina tørv á at kanna sínar sosialu miðlar, tí um nú onkur skrivar okkurt umráðandi, ella onkur samskipar okkurt spennadi, sum tú vilt vera ein partur av.. Samtalur á netinum í dag er als ikki líka sum fyri fáum árum síðan. Í dag sigur man ikki hey og bei, men hevur eina samtalu koyrandi 24/7, og hetta er serliga galdandi í bólkakjatti. Man følir ofta eitt ávíst trýst á sær at vera væl við bólkakjattinum á Facebook (Messenger), Snapchat o.s.fr. Man má svara skjótt og vera við í samtaluni, tí annars er tað lætt at føla seg uttanfyri.
Steðga við at hugsa um, hvat onnur gera, og hvat tey hugsa um teg
Her eru nøkur ráð, ið eru løtt at geva, men ring at fylgja. Tí at síggja, hvat onnur gera, rakar eisini okkum, og man vil al oftast vera tann við “feitasta” lívinum. Tí tá alt kemur til alt, so eru tað fá, sum onki leggja í sín status. Nógv av okkum vilja hava okkurt, onnur ikki hava (t.d. nýggjastu merki-klæðini, eitt feitt arbeiði, ein populeran status o.s.fr.). Man hevur tað ofta lætt við at samanbera sín sosiala status við onnur, ið hava ein hægri status enn ein sjálvur. Kanningar vísa, at hetta er alt annað enn gott fyri okkara mentalu heilsu.
Ein ringrás, ið ikki endar
Hóast vit ofta vita, at tað, onnur koyra á netið ikki er veruleikin, so føla vit, at vit sjálvi mugu koyra okkurt út við boðskapinum: ”Hygg her, eg havi eisini eitt feitt lív”. Hetta kann virka lekjandi fyri okkara FoMo, men sum tíðin gongur, so hava vit tørv á at gera júst tað sama umaftur og umaftur.
Hví vit hava tað so? Ja, tað er ósvaraði spurningurin, sum internet-serfrøðingurin og ein av uppfinnarunum av Flikr segði:
“Social software is both the creator and the cure for social network”
Persónliga havi eg gjørt til vana, at ongantíð taki mína telefon við til borðs, og eg havi hana sum heild ikki hjá mær, tá eg eri saman við familjuni. At sløkkja 4G, tá man fer spennadi túrar í t.d. nattúruni gevur eisini ein vissan frið. Persónliga ynski eg ikki mínum ringasta fígginda, at FoMo skal stýra dagligdegnum.
At enda vil eg siga, at eg vóni, at øll finna sín egna hátt at halda skil á sínum FoMo. Tað er nemliga ógvuliga tídningamikið, at man er tilvitaður um tað, so man ikki letur tað vera ein størri trupulleiki, enn tað í roynd og veru er.


text:
- Tíðindi, mentan og ítróttur
Skrivað stendur
Tak niður
Savnssending
Eldra ættarliðið dugdi sera væl at taka til og nýta orð og vendingar, sum sótu til júst ta støðuna, sipað varð til. Hóast tað er meiri smáligt við tí í dag, so verða somu aldargomlu orð og vendingar nýtt dag og dagliga.
Tey fægstu munnu vita, hvaðani orðafellið ella orðið stavar. T.d. at renna frá Peri til Pól, kasta perlur fyri svín og at vera borin á hondum ella lógvum. Vit kunna siga so mikið, at tær flestu vendingarnar og orðafellini eru úr Bíbliuni.
Í sendingarøðini "Skrivað stendur", vit sendu í 2003, vóru vendingarnar lýstar, hvussu vendingarnar verða brúktar, hvaðani tær hava sín uppruna og hvør upprunatýdningurin er.


text:
Í fjør samtykti tingið í Saudi Arabia eina kollveltandi lóg. Á sumri 2018 skuldu kvinnur í Saudi Arabia nevniliga fáa loyvi at koyra bil.
Enn er lógin ikki komin í gildi, men hýruvognsfyritøkan Uber, og tann líknandi fyritøkan, Careem, byrja longu nú, at seta kvinnur í starv sum bilstjórar.
Har eru hópin av kvinnum í Saudi Arabia, ið longu hava koyrikort, og sum hava fingið tað aðrastaðni. Tær sleppa tó ikki at nýta síni evni fyrr enn í summar í ár. Men tær ið longu hava koyrikort, kunnu longu søkja um, at gerast bilstjórar hjá annaðhvørt Uber ella Careem.
Hesar báðar fyritøkurnar eru sera nógv brúktar í Saudi Arabia. Eftirsum at kvinnur ikki hava loyvi til at koyra, hava tær oftani tørv á at blíva koyrdar. Tað er ikki altíð at tað ber til at fáa onkran í húskinum ella familjuni at koyra seg, so tí er eftirspurningurin eftir skjótum og bíligum hýruvognstænastum stórur.
Men ein trupulleiki er við hesum tænastunum. Tað er ikki eins góðtikið í øllum saudiarabiskum familjum at kvinnur koyra bil við einum fremmandum manni. Hjá teimum kvinnunum har hetta ikki er loyvt, ber tískil heldur ikki til at nýta tænastuna frá Uber ella Careem, tí higartil hava bilstjórarnir bert verið menn.
Uber og Careem rokna tískil við, at tað fer at fáa nógv fleiri fólk at nýta teirra tænastur, um kvinnur eisini sita handan róðrið.
Túsundavís av kvinnum hava longu sent fyritøkunum umsókn, um at gerast bilstjórar.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Myndir frá sýning mai 2012. Hans og Greta.
- Details
- Útgivið tann 23 Mai 2012
- Skriva hevur Hjørdis Verlandsdóttir Johansen
Leikvenjingar eru byrjaðar í 2012
- Details
- Útgivið tann 30 Januar 2012
- Skriva hevur Hjørdis Verlandsdóttir Johansen
So eru allir bólkar í sving aftur
Allir næmingar arbeiða við sjónleikum, og tey dríva á
Luttøkan í Leikaløtuni 2011 hevur gjørt stóran mun
og kveikt áhugan fyri arbeiðinum við sjónleiki framhaldandi.
Gleðilig jól
- Details
- Útgivið tann 12 Desember 2011
- Skriva hevur Hjørdis Verlandsdóttir Johansen
Gleðilig jól
Nú fer Dramaverkstaðið í jólafrí.
Sýningarnar av Leikaløtuni 2011 vóru vælvitjaðar .
Øll 48 børn spældu sera væl leikirnar "Lítlu kurlu" og "Prinsessan og trøllini" .
Dramaverkstaðið ynskir øllum gleðilig jól og gott nýggjár .
Næmingarnir fáa teldubræv um nær ymsu bólkarnir byrja aftur í januar 2012.
Síggjast
Leikaløtan 2011 Myndir
- Details
- Útgivið tann 09 Desember 2011
- Skriva hevur Hjørdis Verlandsdóttir Johansen
Nissur dansa 2011
Álvar, nissur og áskoðarar. Søgan 2011
Trøll 2011
Leikaløtan 2011
- Details
- Útgivið tann 01 Desember 2011
- Skriva hevur Hjørdis Verlandsdóttir Johansen
* * 2011 * *
Børn spæla fyri børnum á Dramaverkstaðnum.
Í brekkuni niðan til ítróttarhøllina (tað grønu) á Nabb.
Andlitsmáling - Einglaleikur - Søga - Nissuleikur
Atgongumerkir á 50,- kr. kunnu keypast í forsølu
í Kunningarstovuni og á Dramaverkstaðnum
1 tíma undan sýning.
Børn undir 5 ár skulu vera saman við vaksnum


text:
Sunnudagin 1. oktober fóru katalanar á fólkaatkvøðu, at avgerða, um katalonia skuldi loysa frá Spania. Spanska stjórnin hevði, síðan avgerðin um fólkaatkvøðuna var tikin, roynt at forða fyri at fólkaatkvøðan fór fram. Sambært teimum var fólkaatkvøðan ólóglig.
Tískil sendi spanska stjórnin sunnudagin hundraðtals bardagaklæddar løgreglumenn til Katalonia, at forða fyri at fólkaatkvøðan fór fram. Støðan gjørdist harðlig, og hundraðtals fólk eru særd eftir at vera blivin skumpaði og hálaði út av valstøðum ella skotin við gummibyrsum.
Hóast ruðuleikan sum hetta skapti, megnaðu 2,2 milliónir av katalanum at fara á val, og eini 90% av teimum atkvøddu fyri loysing frá Spania.
Nú hava fakfeløg og mong almenn arbeiðspláss í Katalonia boðað frá aðalverkfalli, fyri at mótmæla harðrenda framferðarháttinum hjá sponsku stjórnini. Tað skrivar BBC. Almenna flutningskervið, klinikkir, universitet, skúlar, listasøvn - enntá fótbóltsliðið Barcelona - eru millum tey, ið fara í verkfall. Hetta kann hava við sær, at stórur partur av Katalonia fer at liggja lamin.
Ikki er greitt hvussu leingi verkfallið fer at halda á.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...